Fuhfahsryucsr Wolacna Lom nuh Lohm ah\nMwet Kahsruh Ahkluo ke Prestuhnsi Se Met\nKe kom engan in orekmakihn macp Pahpah luhngse tomom an usot nuh ke fuhfahsryucsr lom, ac fah kol kom nuh ke acn muhtahl ac kom fah kapwack nuh ke kuh wolacna lom.\nKuht suhsahkihn ke ekuh se inge in weluhl Prestuhn Thomas S. Monson, mwet pahluh sacohk lasr. Prestuhn, kuht luhngse kom pacl nuh kwewa.\nTahmtahel sacohk wiyuck, kuloh ke on ac sramsram mihsenge. Ma nuh kwewa arulacna moklweyuck ac wo na pwacye ke Easter, pacl muhtahl kuht ahkfuhlwactye ke wik se inge.\nSie mwe engan in oasr inge yuruwos tahmtahel sacohk fuhsr an, tuhkweni yurin ninac kiyowos ac mwet kol wolacna lowos uh. Oasr nguhn sahromrom ac isrwacsr wo lowos. Pwacye na Leum El nuhnkwe kowos ac liye kowos ke luhgnse inkuhsrao me.\nNga mahtuhlah fin acn Zwickau, ke acn Kuhtuhlacp Germany ke pacl met ah. Ke nga matwac yac 11, pahpah tuhmuhk el muhta ye tuniyuck yohk oacna sie mwet lain government, ac ninac ac pahpah puhla tuh sulaclah sefanna ma sef nuh sin sucu lasr uh pa in kahinglac nuh Rohtoh Germany. Suleyucklac lah plwacn se ma sef emet uh pa in som ke kain in pacl ac ukwe kain in inkacnek nuh Rohtoh, likiyac na nohfohn ma lasr.\nKe pahpah tuhmuhk uh pa elyah yohk emet uh, el eis inkacnek se ma sa emet ah, ut sahslah Berlin. Tamuhlwel mahtuh luhk ah som nuh acir, ac kais sie sifacna sokwack inkacnek lal nuh kuhtuhlacp. Tahmtahel se luhk—suc ke pacl sac sahp matwac lowos ma oasr misenge inge—tuhkweni weluhl Helga Fassmann, mwet luti se lal ke Muhtwacn Fuhsr, ac kuhtuh pac sahyac elos wi train ma ahluhkwelah kuhtuhsrihsrihk Rohtoh Germany. Elos moli nuh sin sie mwet topangi sruhnguhl ah in ikacslah sie sruhnguhl ah nuh selos, ac tukun train ah pahselah inmahsrol Rohtoh Germany, elos ahtulac liki train kahsruhsr soko ah nuh ke sukohsohklah. Fuhkah yuckihnyen tuhlihk muhtwacn se wiyuck ah ke puhlaik lal\nNga pa srihk emet ah, ac ninac el sulaclah tuh nga ac el in fahsr tuhpallah sie finohl ma srwaclihk acn luo inge. Nga esam lah el us sie ap in mongo oacna fin kuht ac som forfor kuh picnic ke finohl ah.\nKuht eis sie train ma som loeslac wiwi na ke ac kuh in lwelah nuh sesr na kuht fahsr ke lusen ao pucspucs, in fototoyang na nuh inmahsrlol Rohtoh Germany. Imahsrol ah topangiyuck upac, tuhsruhk oasr sie map sesr ac kuht etuh ke sie pacl ac acn ma ac sef kuht in pahselah. Nga puhlakihn fosrngah lal ninac. El lihksreni lohacng nuh ke acn sac in liye fin ukweyuck kuht. Ke kais sie falkacl, oacna in muh niyacl muhnahslah. Nga kahsruh us pack toasr se lal ma nwacnwaclah ke mongo, pwepuh sacohk, ac petsac luhn sucu uh ke kuht fanuck inging sahflah, ac loes se. Pwacye na, el nuhnkuh, muh kuht ahluhkwelah inmahsrol ah tari. Ke kuht puhlakihn muh kuht sef, kuht muhta nuh ten ac muhtwacwacack mongo. Ke pacl se emet ke lwen sac, nga muh pwacye, lah el mongi.\nIn pacl sac na kuht liyacack akucl in inmahsrol uh. Srackna loesuhllah an met liki kuht! Kuht suhtuhelac picnic ke lacfahl se sahyac ke inmahsrol uh. Kuht srackna oasr Kuhtuhlacp Germany!\nMwet topangi inmahsrol uh kuh in tuhkuh ke oacna sie pacl!\nNinac el silahklahk na packwelah mongo nwacsr ah, ac kuht sihlahklahk fanyak ke sisken inging uh. Ke pacl se inge kuht tiacna tui ne ke na kuht etuh na pwacye lah kuht sun lwacyacn sahyac fin acn Rohtoh Germany.\nFinne kais sie mwet ke sucu lasr uh eis kain in inkackek ac puhlakihn kain in ma upac ke fuhfahsryucsr uh, in pacl kuht nohfohn oraclah wo ohiyac. Kuht sifilpac fahsrweni oacna sie sucu. Fuhkah wolacna luhn lwen sac!\nSramsram ke Fuhfahsryucsr\nMa nga tuhfahna in fahk nuh suwos an pa sie ma puhlakihnyuck ke sie fuhfahsryucsr na sacohk nuh sihk. Nga kuh in ingena ngwetlah liye ke moul luhk ac akihlen kais kuhtuh “fuhfahsryucsr” ma nga eis pacl loeloes. Tiac nohfohn eis ke fanuck tuhpal finohl kuh inmahsrol in acn luhn government; kuhtuh oruh yohk na nuh ke kuhtangyucklac luhn ma upac ac kapkapwack ke ma luhn nguhn. Tuhsruhk ma nuhkwewa inge pa fuhfahsryucsr. Nga luhlahlfongi lah moul nuhkwewa pa sie “sramsram ke fuhfahsryucsr” puhkantwen luhn kais sie mwet.\nNga etuh lah kowos akihlen lah facsin nuhkwewa kahsruhp ke sramsram ke fuhfahsryucsr. In mwe srihkasrak, sahp kom etuh fuhfahsryucsr lal Dorothy ac kosro soko nahtuhl, Toto, ke The Wizard of Oz . Dorothy ac Toto ukuklac ke sie eng for ac utucklac nuh ke Acn lal Oz. Dorothy el sokwack inkacnek simacn rangrang fihsrwacsr soko ma akucliyac inkacnek nuh ke sie fuhfahsryucsr ma ac kohlohllah nuh lohm sel ah.\nNa Ebenezer Scrooge, sel Charles Dickens, suc fuhfahsryucsr lal usacl tiac nuh ke acn nuh ke acn tuhsruhk ke pacl nuh ke pacl. Fuhfahsryucsr se inge oasr lun insiacl ma kahsrwel in kahlwem kac lah efuh el eklac oacna ohiyacl inge ac in liye meac e sikyak nuh sel fin el fahfahlac na ke inkacnek luhn srohwohsr ac tiac inse kuloh.1\nSie sin puk mahtuh in sihm emet luhn mwet China pa Journey to the West. Sihmlac ke lusen yac inmahsrlon 1500 nuh ke 1599, sruhmuhn kahto ke sramsram ke ma sikyak ac fuhfahsryucsr muhtahl luhn sie monk suc, ke kahsruh luhn mwet kuhlwacng ahkosr, el fuhfahsryucsr nuh ke etwacack luhn nguhn.\nAc na Biblo Baggins, mwet srihsrihk inse puhsisacl suc luhngse na muhta lohm sel ac mongo sup. Tuhsruhk tukun tongtong sruhnguhl lal ah, el kena sokwack ke acn ma el soenna etuh kac ac tufoklac nuh facluh, tuhkweni wi sie mwet orek mwenmwen ac sie un fuhfuhsr in oraclah sie misin na sensen tuhsruhk arulacna yohk srihpac.2\nSie Sramsram Luhlahp\nYac kuht tiac luhngse sramsram ke fuhfahsryucsr inge ke srihpen kuht kuh in puhlakihn ke ma sikyak nuh sin mwet fuhfahsryucsr uh? Kuhtanglah ac kuf lalos kuh in kahsrwe kuht in sokwack inkacnek lasr sifacna ke moul uh. Petsac kuht tuhfahna liye oacyacpac fahk mwe sramsram kahto ke fuhfahsryucsr an. Sahp sramsram inge oacyacpac ahkacsmakihnye kuht ke ke fuhfahsryucsr ma kuht nuhkwewa enenuh in etuh—soko sramsram ke fuhfahsryucsr ma kais sie sesr oruh ip yohk srihpac kunacsr kac.\nSramsram se inge muhtwacwacack sie pacl loeloes somlah, loes met liki na ke facluh muhtwacwacack in for raun, met liki ke faht uh muhtwacwacack nuh ke ohu ke yen engyeng uh, met liki na ma orahkrahk yohk ac srihk uh puhseni fin facl lasr uh. Ke muhtwacwacyen sramsram soko inge, kom tuh muhta ke sie acn loesuhllah, ac kahto.\nKuht tiac etuh ma pucspucs ke moul se met liki moul se inge, tuhsruhk kuht etuh kuhtuh. Pahpah tuhmasr Inkuhsrao El ahkkahlwemye nuh sesr suc El uh, suc kuht uh, ac suc kuht kuh in eklac oacna.\nFohlohk nuh ke moul se met ingacn, kom etuh na pwacye lah God El oasr ke srihpen kom liyacl ac lohnguhl. Kom etwacl Jisus Kraist, suc ac muh Lahm luhn God. Kom luhlahlfongel. Ac kom etuh lah acn kom ke som nuh we an tiac pa in muhta acn wolacna ke lohm ke moul kawihl sum. Finne kom luhngse acn ma pahtpaht sacn, kom etuh lah kom kena ac enenuh in som nuh ke sie fuhfahsryucsr. Kom ac som liki poun Pahpah tomom, pahselah mwe lihsrlihsr in muhlkuhnlah, eis sie mahno, ac luti ac puhlakihn ma suc finsrak in kahsre kom in kapwack ac eklac oacna Pahpah Inkuhsrao ac fohlohk nuh Yohrohl.\nKe acn muhtahl se ingacn, rauniyucklac sin mwet kom etuh ac luhngse, kihsen siyuck yohk se ma kom nuhnkuh ah sahp pa “Yac nga ac fohlohk wo na nuh lohm sihk inkuhsrao?”\nArulacna puhslac ma kom tiac kuh kac. Moul suhkawihl uh arulacna upac ke kuhtuh pacl uh, sesseslah ke kain in mwe puhlakihnyuck: mas, inse muhsahl, ongaiyac, fohs.\nWacngihn esam lom ke moul se met ah—tiac esam lah kom tuh fahsr wi Pahpah tomom Inkuhsrao—yac kom srackna kuh in akihlen puhsrwacl inmahsrlon wohwohn ac wakreyuck luhn moul suhkawihl?\nFuhfahsryucsr uh oacna in arulacna loeslac ac tiac kahlwem—arulacna sesseslah ke sensen.\nAc tiac fihsrwacsr, tuhsruhk kom etuh lah oasr srihpen kuh nuh kwewa kac an.\nNa, ke muhtwacwacackiyacn fuhfahsryucsr ma pahtpaht lom, ngwetlah tuhpan nuh ke engan ac finsrak—ac, nga kuh nuhnkuh, oacyacpac puhlakihn ke elyah ac sahngweng.\nKe sahflahiyac ah, kom etuh tuh God El ac suwohs—lah wolacna Lal ac kuhtanglah. Kom tuh wi miting luhlahp inkuhsrao ac etuh lah Mwet Lahngo lom El ac usot sie inkacnek nuh sum in ahknwacsnwacsyeyucklac liki ma koluk ac moliyucklac liki misac luhn mahno. Kom luhlahlfongi lah, ke pacl sahflah, kom ac engan ac wowoyak ke sie on inkuhsrao in kaksakihn ine muhtahl Lal.\nAc na, kom mongyak in yohk …\nAc sis falkom nuh met …\nAc kom oasr inge!\nKom, kais sie suwos, som ke fuhfahsryucsr wolacna lom sifacna in fohlohk nuh ke lohm sum inkuhsrao!\nInge kom oasr fin facluh, sahp ac ma lahlmwetmwet se kom in siyuck sum sifacna lah fuhkah fahsr luhn fuhfahsryucsr lom an. Yac kom oasr ke inkacnek pwacye? Yac kom eklac oacna mwet se suc kom luhmweyuck in oacna ac kena in oacna? Yac kom oruh sulaclah ma ac fah kahsre kom in fohlohk nuh yurun Pahpah tomom Inkuhsrao?\nEl tiacna suhpwe komlac ke fuhfahsryucsr se inge in muhkwena forfor ke wacngihn. El kena tuh kom in tuhkuh nuh lohm ah nuh Yohrohl. El usot nuh sum ninac ac pahpah sacohk ac mwet kol oaru luhn Alu uh, weacng pac sie macp ma ahkuhtweyac atacn acn uh ac ahkkahlwemye mwe sensenkackihnyuck; macp sacn ahkkahlwemye nuh sum lah mislac ac engan uh kuh in sukokyak oyac ac ma inge ac fah kahsre kom in plwacnelah inkacnek lom in fohlohk nuh lohm ah.\nIngena, kom kuh in sokwack oyac macp se inge?\n• Ke ma suhmuhslah muhtahl.\n• Ke kahs luhn mwet pahluh ac mwet sap uh.\n• Ac ke mwe ahkkahlwemyeyuck luhn kais sie mwet sin Nguhn Muhtahl.\nMacp se inge pa wosasuc luhn Jisus Kraist, pweng wolacna ac ohiyac engan luhn sie mwet tuhma lutlut luhn Kraist. Ma inge pa masap ac mwe srihkasrak ma utuckuh nuh sesr sin Mwet Iwe ac Mwet Luti lasr, suc etuh inkacnek uh ke srihpen El pa inkacnek uh.3\nAhok, in eis na sie macp el wacngihn srihpac fin kom tiac lutlutkihn—sahyen kom orekmakihn in pwen ke moul uh. Nga suli kom in orwaclah in pa yhk srihpac emet in lutlutkihn ac kapsra kahs luhn God. Ikacslah insiowos nuh ke Nguhn Muhtahl tuh El an kuh in kol kom ke fuhfahsryucsr lom ke moul uh.\nMacp lom an sesseslah ke pweng in ahkkweye ac luti sin Pahpah tomom Inkuhsrao ac Wen Nahtuhl Jisus Krasit. Mihsenge nga kena akacsruhi nuh suwos ke tolu sin pweng ma ac fah kahsrwe kom in oraclah wo fuhfahsryucsr lom nuh lohm ah.\nPweng se emet: Kuht tiac enenuh in sahngweng, tuh Leum El wi kuht, ac fah tu siskacsr.”4\nKom tiac muhkwena ke fuhfahsryucsr se inge. Pahpah tomom Inkuhsrao El etwe kom. Finne wacngihn kuhtwena mwet sahyac lohng kom, El lohng kom. Ke kom engan ke suwohswohs, El wi kom engan. Ke kom toasrlacna ke mwe srihkeyuck, El wi kom ahsor.\nElyah luhn Pahpah Lucng keim tiacna wiwi kahsruhp kuh oaskuh kuh fokoko in mahno kuh lahlmwetmwet lom. El liye kom tiac oacna ke facluh liye kom; El liye lah suc kom an na pwacye. El liye insiom.5 Ac El luhngse kom 6 ke srihpen kom tuhlihk Nahtuhl.\nTahmtahel sacohk, oaru in sokol, ac kom fah sokolwack.7\nNga olwelah nuh sum, kom tiac muhkwena.\nInge, eis sie pacl an ingena ac liye mwet ma raunikomlac an. Kuhtuh sahp mwet kol lom, kawuck, kuh sucu. Kuhtuh kom soenna ohsun nuh se met. Ne ohinge, mwet nuhkwewa kom liye raunikomlac an—ke toeni se inge kuh ke kuhtwena acn sahyac, misenge, kuh ke kuhtwena pacl sahyac—ma puhlaik se ke facl kawihl. Mwet inse puhsisacl ac wo se—suc muhta siskom ingacn sahp pa sie sin mwet wo ma kom tuh luhngse ke facl luhn nguhn. Sahp kom sifacna sie mwet wo in srihkasrakkihnyuck!\nKe sie ma kom kuh in etuh kac: mwet nuhkwewa kom liye—wacngihn srihpac lah kom ma oyac, alu, luhlahlfongi lom ke government, pihsacn mahno, kuh ngwetngwet an—pa sucu. Muhtwacn fuhsr se ma kom ngwetwacng liye an Pahpah tuhmwacl Inkuhsrao pa pacna Pahpah tomom an, ac el som liki luhngse Lal oacna kom, rahrah in tuhkuh nuh facluh ac moul tuh elan kuh in sie pacl fohlohklac nuh Yohrohl.\nTuhsruhk, sahp el puhlakihn muh el muhkwena, oacna ke kuhtuh pacl uh kom puhlakihn. Sahp kuhtuh pacl uh el muhlkuhnlah srihpac luhn fuhfahsryucsr lal. Nuhnakmuhnahs ahkacsmakyacl, ke kahs lom ac ke mukwikwi lom, lah el tiacna muhkwena. Kuht oasr inge in akacsruhi.\nMoul uh kuh in upac, ac kuh in ahkupacye insiacn mwet uh ne ke na pacl se ma sie mwet oacna in muh tiac kuh in lutiyuck. Kuhtuh sahp sesseslah ke kasrkuhsrak. Mwet sahyac sahp isruhn ac ahngon elos suc luhlahlfongi ke sie God luhng. Tuhsruhk motko ma se inge: finne elos tiacna esam, ke sie pacl ah elos tuh oacyacpac kena in fohlohk nuh yurun Pahpah tuhmwaclos Inkuhsrao.\nTiac ma kunom in ekuhllah kuhtwena mwet. Ma se ingacn pa orekma luhn Nguhn Muhtahl. Ma kunom an pa in akacsruhi ke luhlahlfongi lom ac in tiac sahngweng. Kakawuck nuh sin mwet nuhkwewa, tuhsruhk nimet fuhlweack ohiyac wo lom an. Tu na kuh ke ip yohk srihpac ac luhlahlfongi lom an. Tu loes, ke srihpen kom acn nuhtin God, ac El wi kom tu!\nPweng se ahkluo: Luhngse sie sin sie, oacna ke Nga luhngse kom.”8\nYac kom nuh nuhnkuh lah kahs fuhkah kuht nuhkwewa tuh kahskahskihn ke kuht tuh muhta yurun God? Nga puhla muh kuh pacna in kahs German, tuhsruhk nga muh wacngihn mwet etuh na pwacye. Tuhsruhk nga tiac etuh ma se ingacn ke moul se lasr met ah, yurun Pahpah tuhmwacn nguhnasr, sie kahs orekmakihnyuck sin mwet nuhkwewa—sie ma oasr kuh la in kuhtanglah mwe kohsrkohsr luhn ma puhlakihnyuck, mahno, ac nguhn.\nKahs ingacn pa luhngse pwacye luhn Jisus Kraist.\nPa ingacn kahs ma fokoko emet fin facluh.\nLuhngse luhn Kraist tiac luhngse kikiacp. Tiac luhngse ma an ke kaht in paing. Tiac kain luhngse se ma kaksakihnyuck ke on pwengpweng ac ke petsac mukwikwi.\nLuhngse se inge use eklac na pwacye luhn ohiyac uh. Ma inge kuh in kuhtanglah ahngyahng ac tulokihnyac sok. Ma inge kuh in ahkkweyelah kasrkuhsrak ac kuhtanglah ma puhlakihnyuck ke fohs. Ma inge kuh in oraclah ma usrnguck.\nKuht eis mwe luti se emet lasr”9 ke kahs in luhngse se inge oacna nguhn ma muhta yurun God, ac inge fin facluh kuht eis pacl wo in oruh ac in etwaclah kahs uh. Kom kuh in etuh fin kom luti kahs in luhngse se inge ke kom nuhnkwaclah lah meac mokle nuhnak ac mukwikwi lom an.\nKe nuhnak yohk lom an lohacng na nuh kac lah ma uh ac ahkinsewowoye kom fuhkah, mwe mokle kom an sahp mwe srohwohsr ac srihk nuhnkuh. Tiac pa ingacn kahs ma kom kena in lotwelah an.\nTuhsruhk ke nuhnak yohk ac elah lom an lohacng na in kuhlwacnsuhpuh God ac mwet sahyac—ke kom kena na pwacye in ahkinsewowoye ac ahkpwacryeack mwet siskom an—na kuh luhn luhngse pwacye luhn Kraist kuh in orekma ke insiom ac moul lom an. Pa ingacn kahs se ma kom kena in lotwelah an.\nKom kom etwaclah kahs se inge ac orekmakihn ke sramsram lom nuh sin mwet sahyac, elos fah akihlen sie ma keim ma sahp ac okaswack sie ma puhlakihnyuck ma ukunyucklac ke sie lusen pacl loeloes in suk inkacnek pwacye ke fuhfahsryucsr in fohlohk nuh lohm selos inkuhsrao. Tukun ma inge nuhkwewa, kahs in luhngse se inge pa kahs na pwacye lalos an pac.\nMwe mokleyuck yohk srihpac ac ne tok inge pa sie kahs ma sahswacng na ne ke nguhnin mwet uh. Pa inge sie kahs in etatwen, sie kahs in kuhlwacnsap, ac sie kahs in ahkkweye ac ahkenganye ac ahkwoye.\nLuti in orekmakihn kahs luhn mwet nuhkwewa ke luhngse luhn Kraist.\nAc pweng ahktolu: “Kuht enenuh in ahkkweye.”10\nKuhtuh pacl uh kuht semuhtwengyak ke acn kuht oasr we ke fuhfahsryucsr lasr, yac kuht tiac? Kom fin matwac yac 12, sahp kom ke yac 14. Ke yac 14, sahp kom ke yac 18. Ac ke yac 18, kuhtuh pacl uh sahp kom ke sifilpac yac 12 ac in sifilpac kuh in muhtwacwacack.\nKwacna oasr ma in tohrkahskahskihnyuck—ma ma oacna in tiacna fahlac oacna luhngse lom an. Kom kuh in muhta na suhpwacr, muhkwena, mwet uh tiac kahlwem sum, kuh tiac luhngkihnyuck. Tuhsruhk tiac pa ingacn fuhfahsryucsr se ma kom finsrakkihn an, ac tiac pa ingacn fuhfahsryucsr se ma Pahpah Lucng El suhpwe kom me in eis an. Esam, pwacye na lah kom acn nuhtin God!\nKe kom etuh ma se inge, nga suli kom in fahsr ahkkweye ac engan. Ahok, inkacnek uh luhfluhf ac kihrucruc ac oasr kuhtuh ma sensen. Tuhsruhk nimet lohacng nuh ke ma ingacn. Ngwet nuh ke engan ma Pahpah tomom Inkuhsrao El ahkolah nuh sum ke falkom nuhkwewa ke fuhfahsryucsr lom an. Engan pa acn se ma kom ac fahsr nuh we, tuhsruhk pa pacna inkacnek uh. Mislac fin facl se inge, ac moul ma pahtpaht oasr ke facl se ma ac tuhkuh pa ma El olwelah.11 Pa srihpac se oruh El sapkihn nuh sesr in ahkkweye.\nKe kom engan in orekmakihn macp ma Pahpah luhng El usot kom in orekmakihn ke fuhfahsryucsr lom, ac fah kol kom nuh ke acn muhtahl ac kom fah sun ohiyac wolacna lom. Kom fah kapkapwack in acn nuhtin God ma kom finsrak muh kom ac eklac oacna.\nTahmtahel sacohk, muhtwacn fuhsr sacohk ke Alu uh, kawuck fuhsr sacohk, oa sie Mwet Sap luhn Leum nga fihliyac nuh suwos sie mwe insewowo tuh kowos in sokwack inkacnek lowos ke fuhfahsryucsr se inge ac tuh kowos in mwe mokleyuck nuh sin mwet tuhlan fuhfahsryucsr lowos an. Oacyacpac olwelah ac pruhe luhk tuh ke kowos ahkfuhlwactye ac moul pwacye nuh ke wuhlweacng, ip yohk, ac ohiyac wo luhn wosasuc luhn Jisus Kraist, ke sahfahiyacn fuhfahsryucsr lowos Pahpah Lucng El fah oasr we. El fah apihskowosi, ac kowos fah etuh na pwacye lah kowos oraclah wo sun lohm ah. Ke inen Jisus Kraist, amen.\n1. Liye Charles Dicken, A Christmas Carol.\n2. Liye J. R. R. Tolkien, The Hobbit.\n3. Liye John 14:6.\n4. Liye Doctrine and Covenants 68:6; liye pac Isaiah 41:10; Jon 14:18.\n5. Liye 1 Samuel 16:7.\n6. Liye 1 Peter 5:6–7.\n7. Liye Jeremiah 29:13.\n8. Jon 15:12; liye pac Jon 13:34; Moroni 7:45–48.\n9. Liye Doctrine and Covenants 138:56.\n10. Liye Doctrine and Covenants 78:18; liye pac Jon 16:33 ; 3 Nephi 1:13.\n11. Liye Doctrine and Covenants 59:23.


Luo Chronicle 19 - BIBLE MUTAL\nLuo Chronicle 19\n1Tokosra Jehoshaphat lun acn Judah el moul foloko nu in lohm sin tokosra in acn Jerusalem.\n2Mwet palu Jehu, wen natul Hanani, el som in osun nu sin tokosra ac fahk nu sel, “Ku kom nunku mu wo in kasru mwet koluk, ac in wi layen lun mwet su kwase LEUM GOD? Ma kom oru inge pa pwanang kasrkusrak lun LEUM GOD in tuku nu fom.\n3Tuh finne ouinge, oasr na ma wo in kom. Kom kunausla ma sruloala nukewa kacl god mutan Asherah su mwet uh alu nu kac, ac kom sang insiom in fahsr tukun ma lungse lun God.”\n4Tokosra Jehoshaphat el finne muta in acn Jerusalem, el forfor pacl nukewa inmasrlon mwet lal, mutawauk Beersheba in acn eir, nwe ke sisken infulan eol in acn Ephraim nu epang, tuh elan folokonma mwet uh nu sin LEUM GOD lun papa tumalos.\n5El srisrngiya mwet nununku nu in kais sie siti kuhlusyukyak in acn Judah,\n6ac fahk nu selos, “Karinganang ma kowos wotela ke pacl in nununku lowos uh. Kowos tia orekma ke ku lun mwet, a ke ku lun LEUM GOD. El ac wi kowos in orala nununku suwohs.\n7Akfulatye LEUM GOD ac taran orekma lowos, mweyen LEUM GOD lasr El tia lela in oasr kutasrik, ku wiwikas, ku eis mol sin mwet orek eyeinse.”\n8In acn Jerusalem Jehoshaphat el srisrngiya mwet Levi, mwet tol, ac sifen sou, in mwet nununku ke pacl oasr lainyen ma sap lun LEUM GOD, ku ke amei inmasrlon mwet in siti sac.\n9El fahk suwoswos nu selos, “Ke kowos oru orekma lowos, kowos enenu in oru in akfulatye LEUM GOD, ac kowos in oaru in aksol in ma nukewa kowos oru.\n10Kutena pacl mwet liwos fin tuku liki siti selos ac use tukak ke akmas, ku ke kutena lumah ma lain ma sap ac ma oakwuk, kowos enenu in akkalemye nu selos ouiya fal elos in oru ke pacl in nununku, tuh elos in tia tafongla ac oru ma koluk lain LEUM GOD. Kowos fin tia oru ouinge, kowos ac mwet liwos ac fah pula kasrkusrak lulap lun LEUM GOD. A kowos fin oru ma kunowos in wo, na ac fah wangin mwatuwos.\n11Amariah, Mwet Tol Fulat, pa ac oru nununku safla ke ip lun alu, ac Zebadiah wen natul Ishmael, governor lun Judah, pa ac oru nununku safla ke ip lun government. Ma kunen mwet Levi in liye tuh ma wotla nukewa ke pacl in nununku in fahla oana ma wotla. Kowos in pulaik na in karingin ma inge, ac lela LEUM GOD Elan wi layen ma suwohs!”\n< Luo Chronicle 18\nLuo Chronicle 20 >


Sanri (5/22) Sifac: Oana Sie Tuhlihk - Word Of Knowledge | USA\nSifac: Oana Sie Tuhlihk\nMwe Read: Luke 18:15-17\nIn oana ouiya lalos mwet in pacl sac, nina uh elos usla tulik natulos nu yurin mwet Rabbi – (Mwet Luti) elos in akinsewowoyalos. Pa oru ke Jesus el oasr yorolos, nina ingan oru oana fasin lalos in usla tulik natulos inga nu yurin Jesus. Tu pa mwe read uh fahk lah mwet tumal lutlut elos multikin mu elos esla pacl lun Jesus.\nKe Jesus el liye, el toasr kac oru El sap elos in tia ikolya tulik ingan in tuku nu yorol. El tafwela in fahk lah elos su lungse in wi ilyak nuke Tokosrai lun God enenu elos in ekulla moul lalos in oana moul lun tulik ingan. Pa mwet nunak uh fahk mu in “Oana Sie Tulik”.\nFus 17 – akkalemye lah ouiyen moul misla, lulalfong, inse mesas ac akola in eis mwe luti lun tulik uh pa mwet mahtu enenu in lutlut kac, ac srike in ekulla moul lalos uh in oana uh. Enenu pac kais sie met in eis pacl la in readi ke Bible, suk kasru sin God pal nukewa ac lulalfongi God in ma nukewa.\nPrevPreviousSaturday (5/21) Sifac: Luhlahlfongi Pwacye\nNextFriday (5/20) Sifwac: Luhlahlfongi Wangin MwactaNext


BIBLE MUTAL LUO CHRONICLE 31\n☰ LUO CHRONICLE 31 ◀ ▶\nHezekiah El Folokonak Alu Pwaye\n1 Tukun safla kufwa uh, mwet Israel nukewa som nu in kais sie siti lun Judah, ac fukulya sru eot, ac kunausla ma sruloala ma orekla in luman god mutan Asherah, oayapa loang ac acn in alu lun mwet pegan. Elos oru ouinge in acn nukewa saya lun Judah, ac in acn lun Benjamin, Ephraim, ac Manasseh. Na elos nukewa folokla nu yen selos.\n2 Tokosra Hezekiah el sifilpa nawu oakwuk lun mwet tol ac mwet Levi, fal nu ke orekma kunen kais sie u lalos. Ma kunalos inge pa: in kisakin mwe kisa firir ac mwe kisa in akinsewowo, in oru ip kunalos ke alu in Tempul, ac fahkak kaksak ac kulo ke kais sie acn in Tempul. 3 Tokosra Hezekiah el use sheep ac cow mukul natul sifacna tuh in mwe kisa firir ke lotutang ac eku nukewa, oayapa nu ke ma kisakinyuk ke len Sabbath ac ke Kufwen Malem Sasu, ac ke kufwa saya ma eneneyuk in orek fal nu ke Ma Sap lun LEUM GOD. +\n4 Sayen ma inge, tokosra el sap mwet in acn Jerusalem in use pac mwe kite lalos nu sin mwet tol ac mwet Levi fal nu ke ma oakwuk, tuh elos in ku in sang pacl lalos nufon in akfalye orekma nukewa ma akkalemyeyuk ke Ma Sap lun LEUM GOD. + 5 Tukunna sapkinyuk ma inge, na mwet Israel elos use fahko se meet ke fokin ima lalos, wain, oil in olive, honey, ac kutu pac fokin sacn sunalos, oayapa sie tafu singoul ke ma lalos nukewa. 6 Mwet Israel ac mwet Judah nukewa su muta in siti lun Judah elos use sie tafu singoul ke cow ac sheep natulos, ac elos oayapa use mwe sang puspis su elos srela tuh in ma lun LEUM GOD lalos. 7 Elos mutawauk in orani mwe sang inge ke malem se aktolu, na elos sifilpa elosak ma utukeni nwe ke malem akosr pac toko. 8 Ke Tokosra Hezekiah ac mwet pwapa lal elos liye lupan ma orekeni inge, elos kaksakin LEUM GOD ac kaksakin mwet lal, mwet Israel. 9 Tokosra el sramsramkin mwe kite inge nu sin mwet tol ac mwet Levi, 10 na Azariah, mwet Tol Fulat su ma in sou lal Zadok, el fahk nu sel, “Ke pacl se na mwet uh mutawauk in usani mwe sang lalos nu in Tempul, arulana yohk mwe mongo nasr. Kalem lah LEUM GOD El akinsewowoye mwet lal, pwanang yolyak pac ma oan inge.”\n11 Na Tokosra Hezekiah el sap elos in akoela kutu nien filma in Tempul, ac elos oru, 12 ac likiya mwe sang ac sie tafu singoul nukewa in karinginyuk we. Elos sulela mwet Levi se pangpang Conaniah in karingin ma inge, ac Shimei, tamulel se lal, in mwet kasru lal. 13 Mwet Levi singoul srisrngiyuki in orekma yoroltal, ac pa inge inelos: Jehiel, Azaziah, Nahath, Asahel, Jerimoth, Jozabad, Eliel, Ismachiah, Mahath, ac Benaiah. Ma inge nukewa orekla ke sap lal Tokosra Hezekiah ac Azariah, Mwet Tol Fulat. 14 Ma kunal Kore wen natul Imnah, sie mwet Levi su sifen mwet topang su taran Mutunpot Kutulap ke Tempul, in eisani mwe sang ma orekeni nu sin LEUM GOD, ac kitalik nu sin mwet tol ac mwet Levi. 15 In siti saya, yen oasr mwet tol muta we, mwet Levi inge pa mwet kasru lal Kore: Eden, Miniamin, Jeshua, Shemaiah, Amariah, ac Shecaniah. Elos arulana oaru in kitalik mwe mongo nu sin mwet Levi wialos, ke lupa ma fal nu ke orekma kunalos, 16 ac tia ke sou. Elos sang ma nun mukul nukewa yac toluyak,* su oasr orekma kunalos ke kais sie len in Tempul, fal nu ke ma kuneyuk elos nu kac. 17 Mwet tol uh itukyang orekma kunalos fal nu ke sou lalos, ac mwet Levi su yac longoulyak, itukyang ma kunalos fal nu ke u in orekma lalos. 18 Simla inelos nukewa wi mutan kialos ac tulik natulos ac mwet saya su muta ye karinginyuk lalos, mweyen elos enenu na in akola pacl nukewa in oru orekma mutal kunalos. 19 Inmasrlon mwet tol su muta in siti ma itukyang nu sin sou lal Aaron, ku mwet su muta ke acn in tohf kosro lun siti ingan, oasr mwet oaru ma kuneyuki in kitalik mwe mongo nu sin mukul nukewa in sou lun mwet tol, ac nu sin mwet nukewa su simla inelos ke sou lun mwet Levi.\n20 In acn Judah nufon, Tokosra Hezekiah el oru ma suwohs ac ma LEUM GOD lal insewowo kac. 21 El kapkapak mweyen ma nukewa el oru nu ke Tempul, ku akosten lal nu ke Ma Sap, el oru ke inse pwaye ac ke lungse pwaye lal nu sin God lal.\n+ 31:3 Oek 28:1—29:39 + 31:4 31:4–5; Oek 18:12–13, 21 * 31:16 yac toluyak: mwet luti yohk ke ma simusla nunku mu “yac tolngoulyak” pa suwohs.


Orekma 19 - BIBLE MUTAL\n1Ke Apollos el muta Corinth, Paul el fahsr apunla facl ma oan epang, ac tuku nu Ephesus. Ke el sun acn we el osun nu sin kutu mwet lulalfongi\n2ac siyuk selos, “Ku kowos tuh eis Ngun Mutal ke pacl se kowos ekla mwet lulalfongi?” Ac elos topuk, “Kut tiana lohng mu oasr Ngun Mutal.”\n3Ac Paul el sifilpa siyuk selos, “Na baptais fuka kowos eis ah?” Elos topuk nu sel, “Baptais se John el luti kac.”\n4Na Paul el fahk, “Baptais lal John ma nu selos su auliyak liki ma koluk lalos, ac el oayapa fahk nu sin mwet Israel mu elos in lulalfongi in el su ac tuku tokol — aok, Jesus.”\n5Ke elos lohng ma inge, elos baptaisla inen Leum Jesus.\n6Paul el filiya paol faclos; ac Ngun Mutal tuku nu faclos; ac elos kaskas ke pusra ma siena liki kas lalos, ac fahkak kas lun God.\n7Mwet singoul luo nufon pa ke u sac.\n8Paul el utyak nu ke iwen lolngok ac el kaskas pulaikna nu sin mwet uh ke malem tolu. El sramsram ac asiyuki yorolos, ac srike in furokolos in lulalfongi ke Tokosrai lun God.\n9Tusruktu kutu selos arulana upa insialos ac tia lulalfongi, ac ye mutun walil sac elos fahk kas in akkolukye u se pangpang Mwet Fahsr ke Inkanek lun Leum. Ke ma inge Paul el fahsr lukelos ac usla mwet lulalfongi uh welul, ac el lotelos len nukewa ke lohm in tukeni se su ma sel Tyrannus.\n10Ouiya se inge orek ke lusen yac luo, oru mwet nukewa su muta in acn Asia, kewana mwet Jew ac mwet Greek, elos lohng ke kas lun Leum.\n11God El sang ku nu sel Paul in oru mwenmen na usrnguk.\n12Finne handkerchief ku apron ma pusralla manol Paul, fin utukla nu yurin mwet mas uh, na mas lalos ac wanginla, ac ngun fohkfok uh ac illa lukelos.\n13Kutu mwet Jew ma forfor ac sisla ngun fohkfok elos srike in wi pac orekmakin inen Leum Jesus in oru ma inge. Elos ac fahk nu sin ngun fohkfok, “Nga sapkin nu sum ke inen Jesus su Paul el fahkak kac.”\n14Tamulel itkosr su wen natul Sceva, sie Mwet Tol Fulat lun mwet Jew, pa oru ma inge.\n15Tusruk ngun fohkfok el fahk nu selos, “Nga etal Jesus, ac nga etu pac kacl Paul; a kowos — su kowos an?”\n16Mwet se ma ngun fohkfok ah oan sel el sroang nu selos ac ku lukelos. Elos kaingla liki lohm uh, koflufol ac kinkineta.\n17Mwet Jew ac mwet pegan nukewa ma muta Ephesus elos lohng ke ma sikyak inge; ac elos nukewa arulana sangeng, ac inen Leum Jesus akfulatyeyuk yohk liki meet.\n18Pus sin mwet lulalfongi uh tuku, ac sifacna fahkak ma koluk lalos ye mutun mwet uh.\n19Pus pac sin mwet ma orek inutnut elos orani book natulos nukewa ac esukak in walil uh. Fin sisani molin book inge ac tuh oasr ke ipin silver lumngaul tausin.\n20Ke sripen orekma ku inge nukewa, kas lun Leum uh yokyokelik ac kui.\n21Tukun ma inge, Paul el sulela sel in fahsr sasla Macedonia ac Achaia, na ingo lac nu Jerusalem. Ac el fahk, “Tukun nga ac sun acn inge, nga enenu na in som pac nu Rome.”\n22Ouinge el supwalla Timothy ac Erastus, luo sin mwet kasru lal, nu Macedonia, ac el muta kitin pacl in Asia.\n23In pacl se inge lokoalok na upa sikyak in acn Ephesus ke sripen u se pangpang Mwet Fahsr ke Inkanek lun Leum.\n24Oasr mwet orekma ke silver se pangpang Demetrius, su orek ma sruloala srisrik ke silver ma oana luman tempul lulap lun god mutan Artemis. Mwet orekma lal Demetrius eis mani na yohk ke orekma se inge.\n25Na Demetrius el pangoneni mwet nukewa ma wi oru kain in orekma se inge, ac fahk nu selos, “Mwet wiuk in orekma, kowos etu lah kasrpasr tuku ke orekma se lasr inge.\n26Kowos sifacna liye ac lohng ma mwet se inge Paul el oru. El fahk mu god ma orekla sin mwet uh tiana god pwaye, ac el oru mwet puspis in acn Ephesus, ac apkuran in acn Asia nufon, in lulalfongi ma el fahk uh.\n27Sensen lasr uh pa mwet uh ac orala kas in akkolukyela orekma lasr uh. Ac tia ma sacn mukena, a kut sensen pac mu tempul lun god mutan Artemis ac wanginla kalmac, ac mwet uh ac fah tia sifil akfulatyal — god mutan se su mwet in acn Asia ac faclu nufon alu nu se uh!”\n28Ke u sac lohng kas inge, elos arulana kasrkusrakak, ac wowo fahk, “Artemis lun Ephesus el fulatlana!”\n29Fohsak se inge fahsrelik in siti sac nufon. U sac sruokilya Gaius ac Aristarchus, mwet Macedonia luo su welul Paul forfor, ac usaltalla nu nien intoe srital lulap ke siti uh.\n30Paul sifacna el ke som ac sramsram nu sin u lulap sac, tuh mwet lulalfongi elos tia lela.\n31Kutu sin mwet fulat lun acn we, su mwet kawuk lal, supwala pac sap soko nu sel ac kwafe elan tia som nu nien intoe srital ah.\n32In pacl sac tukeni sac arulana fohsak: kutu mwet wowo ke siena ma, ac kutu ke sie pacna, ac pusiyen mwet uh tia etu sripen toeni lalos.\n33Kutu mwet uh nunku mu Alexander pa sripauk, mweyen mwet Jew uh pahtkolak elan tu meet. Na Alexander el kolak paol nu sin mwet uh in akmisyelos, ac el srike in aketeya nu selos ma orek uh.\n34Tuh ke elos akilenak lah el sie mwet Jew, elos nukewa tukeni wowoyak ke lusen ao luo, ac fahk, “Artemis lun Ephesus el fulatlana!”\n35Na mwet sim lun siti uh el akmisyela u sac, ac fahk, “Mwet Ephesus, mwet nukewa etu lah siti lun Ephesus pa liyaung tempul lun Artemis fulatlana, ac oayapa eot saok se ma putatla inkusrao me uh.\n36Wangin mwet ku in lafwekin ma inge. Ouinge kowos in misla, ac tia oru kutena ouiya lalfon.\n37Kowos use mwet inge nu inge, a wangin ma elos pisre in tempul, ku fahk kas koluk ke god mutan lasr uh.\n38Fin oasr mwe tukak lal Demetrius ac mwet orekma lal uh lain kutena mwet, na oasr mwet fulat lasr, ac oasr pac len in nununku. Elos ku in oru tukak lalos we.\n39A fin oasr pac ma yohk liki ma kowos suk, enenu in aksuwosyeyuk ke meeting lun mwet fulat lun siti uh, fal nu ke ma sap lasr.\n40Tukun ma sikyak misenge uh, oasr sensen lasr lah mwet uh ac fahk mu kut pa purakak wowon sac. Ke wangin sripa ma sramtauk fohs sac, oru wangin sripa wo ma kut ac ku in fahk kac.”\n41Tukun el fahk ma inge, el folokonelik u sac.\n< Orekma 18\nOrekma 20 >


Thursday (5/28) Sifac: Akyokye Lungse Nu Sin Sie Sin Sie - Word Of Knowledge | USA\nSigac: Akyokye Lungse Nu Sin Sie Sin Sie\nMwe Read: 2 Thessalonica 1:1-5\nNga lungse sifwil pac pain kowos mesengi ke kut ku in sifwil pa oasun ac aetui la pa ke mwe luti lasr u. Sifac ac mwe read lasr u pa Macret el srukak arulana na kalem pa nge. Kulo ma lulap Macret ac met sropo lasr kewa.\nYokiyan leta se aklou lal Paul nu sin mwet Thessalonica inge, Ma in sang aksuwosye fohsak lalos ke foloko lun Leum Christ Jesus. Ke sripen oasr mwet luti kikiap sikyak in pal sa aktafongyelos la ke len se inge. Mwet luti kikap fwak mu Leum El tuku tari. Ke sripah sacn Paul el sim in akkeyellos in tu na ku ke lulalfongi lallos ac ellos in tia fukeak ke pray pac lallos u.\nOayapac oasr mwe keok ac me lokoalok sikyak na sellos. Paul el sikaleni in kafwellos in tu na ku ke lulalfongi lallos. El akkeyelos in pray; fus 3: “Mwet wiasr in lullafongi, kut enenu is sang kulo nu sin GOD keiwos pacl nukewa. Fal nu sesr in oru ouinge ke sripen lulalfongi lowos arlana kapkapak, ac lungse lun kais sie suwos nusin mwet ngia oayapa yokyokelik.” Yok lulalfongi ac lungse lalos. Ke sripe se inge apkaran in acn nukewa Paul el fufasryusr na we el tia tui ke kaksak ac konkin ellos na sin kutu pana mwet Christian u.\nKe ma sikyak in pal sac Paul el akkeyellos in tia munas la ke orekma wowo lalos nu ke lungse ac lulalfongi lalos. Ma na sesr messengi, kut in sifwil pa loang akwoya ke lulalfongi lasr ac in akyok ye pac eteak lasr ke KAS LUN GOD. Kut in ku in liye luti paye ac tu na ku ka. Porongo mwet Kol lowos an Lay Ministers ac Pastor lowos an. Tia kof la liki luti lalos na suwos an.\nPa inge ma nga ku in sruk in kasre kut kewa ke mwe read lasr na mesengi u. kulo GOD EL lungse kom.\nPrevPreviousLen ke Week (Malem/Len): Sifac pa "Format ke Post"\nNextFriday (5/31) Sifac: Lungse ac MutengNext


BIBLE MUTAL OREKMA 13\nSolla Ac Supweyukla Barnabas Ac Saul\n1 Oasr kutu mwet palu ac mwet luti in church Antioch — inelos pa Barnabas, Simeon (su pangpang Sroalsroal), Lucius (sie mwet Cyrene), Manaen (su srikyak yorol Governor Herod),* Governor Herod: pa Herod Antipas, leum fin acn Galilee; liye Lk 3:1. ac Saul. 2 Ke elos kulansap nu sin Leum ac lalo, Ngun Mutal fahk nu selos, “Srella Barnabas ac Saul nu sik eltal in oru orekma su nga pangnoltal nu kac.”\n3 Elos lalo ac pre, na elos filiya paolos facltal ac supwaltalla.\nIn Acn Cyprus\n4 Ke Ngun Mutal supwalla Barnabas ac Saul, eltal som nwe Seleucia, ac kal we lac nu Cyprus. 5 Ke eltal sun siti Salamis, eltal fahkak kas lun God in iwen lolngok lun mwet Jew we. John Mark el welultal in kasreltal.\n6 Eltal fahsr sasla fin tuka sac nwe ke eltal sun siti Paphos, ac sun sie mwet susfa pangpang Bar‐Jesus. El sie mwet Jew, ac el sifacna fahk mu el mwet palu se. 7 El kawuk nu sin governor lun tuka sac su pangpang Sergius Paulus, sie mwet na lalmwetmet. Governor el pangnolma Barnabas ac Saul nu ye mutal, mweyen el ke lohng ke kas lun God. 8 Tusruktu mwet susfa sac (su pangpang Elymas in kas Greek) el lainultal, ac el srike elan kifasulla governor liki moul in lulalfongi uh. 9 Na Saul (su pangpang pac Paul) el sessesla ke Ngun Mutal, ac el ngetang suiya mwet susfa sac 10 ac fahk, “Kom wen nutin Devil! Kom mwet lokoalok lun ma nukewa ma wo uh. Kom nwanala na ke kain kutasrik koluk nukewa, ac pacl nukewa kom srike in ekulla ma pwaye lun God nu ke ma kikiap! 11 Poun Leum God ac fah putati nu fom ingena. Kom ac fah kunla, ac tia ku in liye kalem lun len uh nwe ke sie pacl God El ac fah pakiya.”\nIn pacl sacna Elymas el pulauk ohk se fahsryak kosrala mutal, ac el forfor suk sie mwet ah in pwanul. 12 Ke governor el liye ma sikyak inge, na el lulalfongila, ac el arulana lut ke mwe luti ke Leum Jesus.\nIn Acn Antioch Lun Pisidia\n13 Paul ac mwet ma welul eltal kal som Paphos lac nu Perga, sie siti in acn Pamphylia. John Mark el tuh folokla Perga lac nu Jerusalem. 14 Eltal som Perga lac nu Antioch in Pisidia, ac ke len Sabbath eltal som nu in iwen lolngok ac muta. 15 Tukun ritiyuk tari kutu Ma Sap lal Moses ac kutu ma simusla lun mwet palu, mwet kol lun iwen lolngok uh supwala kas nu seltal ac fahk, “Mwet lili, kut lungse kowos in kaskas nu sin mwet uh, fin oasr kas in akkeye lowos nu selos.” 16 Paul el tuyak, sralak paol mwet uh in misla, na el mutawauk in kaskas.\nEl fahk, “Mwet Israel wiuk, oayapa mwet saya nukewa su alu nu sin God: kowos porongeyu! 17 God lun mwet Israel El tuh sulela mwet matu lasr meet, ac oru tuh elos in sie mutunfacl ke elos tuh moul in mwetsac in facl Egypt. God El tuh usalosla liki acn Egypt ke ku lulap lal, 18 ac ke yac angngaul, El mutangalos in acn mwesis. 19 El kunausla mutunfacl itkosr in facl Canaan, ac sang acn inge tuh in ma lac lun mwet lal. Ma inge nukewa orekla ke inmasrlon yac angfoko lumngaul.\n20 “Tukun ma inge, El sang tuh mwet nununku in kololos nwe ke sun pacl lal Samuel, mwet palu. 21 Toko, elos siyuk ke sie tokosra, ac God El eisalang Saul, wen natul Kish in sou lal Benjamin, elan tokosra lalos ke lusen yac angngaul. 22 Tukun God El sisella Saul, God El akleumyalak David elan tokosra lalos. Pa inge ma God El fahk kacl: ‘Nga konauk lah David, wen natul Jesse, el kain mwet se ma nga insewowo se, su ac oru ma nukewa ma nga lungse elan oru uh.’ 23 Jesus, sin fwilin tulik natul David, pa God El tuh orala in Mwet Lango nu sin mwet Israel uh, oana ke El tuh wulela kac ah. 24 Meet liki Jesus el mutawauk orekma lal, John el tuh luti nu sin mwet Israel nukewa lah enenu elos in forla liki ma koluk lalos ac baptaisla. 25 Ac ke apkuran in safla orekma lal John, el tuh fahk nu sin mwet uh, ‘Kowos nunku mu su nga uh? Tia nga pa el su kowos soano uh. A kowos in porongo! El ac tuku tukuk, ac nga kupansuwol in sarukla fahluk lal uh.’\n26 “Mwet Israel wiuk su fwilin tulik natul Abraham, ac mwet saya nukewa lohm uh su alu nu sin God: pweng ke molela se inge ma nu sesr nukewa! 27 Tuh mwet ma muta Jerusalem, ac oayapa mwet kol lalos, tiana etu lah el pa Mwet Lango, ac elos tia pac kalem ke kas lun mwet palu ma ritiyuk ke Sabbath nukewa uh. Ne ouinge a elos oru tuh kas lun mwet palu akpwayeiyuk ke elos unilya Jesus. 28 Ac elos finne tia konauk kutena sripa fal in anwuki el kac, a elos kwafe sel Pilate elan unilya. 29 Ac tukun elos orala ma nukewa su Ma Simusla uh fahk kacl, elos eisya manol liki sakseng, ac fililya in kulyuk uh. 30 Tusruktu God El akmoulyalak liki misa, 31 ac ke len pus, el sikyang nu sin mwet su tuh welul in fufahsryesr lal Galilee me nu Jerusalem. Inge elos mwet loh kacl nu sin mwet Israel. 32 Ac kut tuku in use Pweng Wo ma God El tuh wulela nu sin mwet matu lasr meet ah, 33 ac inge El akpwayei nu sesr su ma natulos, ke El akmoulyalak Jesus. Oana ma simla in Psalm luo uh, su fahk,\n‘Kom wen nutik;\nMisenge nga papala tomom.’\n34 Ac pa inge ma God El fahk ke El ac akmoulyalak liki misa uh, tuh elan tia kulawi in kulyuk uh:\n‘Nga fah sot nu sum mwe insewowo mutal ac pwaye\nSu nga tuh wulela kac nu sel David.’\n35 Aok, El oayapa fahk ke sie pac verse ma fahk mu,\n‘Kom fah tia lela mwet kulansap oaru lom in kulawi in kulyuk uh.’\n36 Tuh ke pacl David el moul el akfalye ma lungse lun God, na el misa, ac pukpuki el yurin mwet matu lal, ac manol kulawi in kulyuk uh. 37 Tusruktu el su God El akmoulyauk liki misa, el tia wi kulawi. 38 Ke ma inge, mwet Israel wiuk, lela in arulana kalem suwos lah nunak munas ke ma koluk su kut fahkak nu suwos uh, ma tuku ke mwet se inge, Jesus. 39 Kowos in etu pac lah mwet nukewa su lulalfongi in el, elos sukosokla liki ma koluk nukewa su Ma Sap lal Moses uh tia ku in aksukosokyekowosla liki. 40 Ke ma inge kowos liyekowosyang tuh kas inge ma fwackyak sin mwet palu fah tia tuku nu fowos:\n41 ‘Ngetma, kowos su aksruksrukye God! Kowos in lut ac misa!\nTuh ma nga oru misenge ye motowos,\nSie ma su kowos ac tia ku in lulalfongi\nMwet finne aketeya nu suwos!’ ”\n42 Ke Paul ac Barnabas illa liki iwen lolngok uh, mwet uh kwafe eltal in sifilpa foloko ke Sabbath se tok uh, ac sifilpa akyokye srumunyen ma inge. 43 Tukun mwet uh fahsrelik liki toeni sac, mwet puspis sin mwet Jew ac oayapa mwet saya ma forla ac weang alu lun mwet Jew, elos ukwalla Paul ac Barnabas. Mwet sap uh kaskas nu selos ac akkeyalos elos in oaru na in fungyang nu ke kulang lun God.\n44 Ke Sabbath se tok ah, apkuran mwet nukewa in siti uh tuku in lohng kas lun Leum. 45 Ke mwet Jew elos liye pusiyen mwet uh elos sokyak na pwaye. Elos sramsram lainul Paul ac sufanul. 46 Ne ouinge a fahkak lal Paul ac Barnabas arulana pulaik liki meet ah, ac eltal fahk: “Kowos pa kut enenu na in fahkak kas lun God nu se oemeet. Tuh ke kowos pilesru ac sifacna nunku mu kowos sufal in eis moul ma pahtpat, kut ac fahsr liki kowos ac som nu yurin mwet pegan uh. 47 Tuh pa inge ma Leum God El sapkin nu sesr:\n‘Nga oakikomi tuh kom in sie kalem se nu sin mwet pegan,\nTuh faclu nufon fah ku in moliyukla.’ ”\n48 Ke mwet pegan elos lohng, elos arulana engan ac kaksakin pweng wo lun God; ac elos su solla tari nu ke moul ma pahtpat elos mwet lulalfongila.\n49 Kas lun Leum uh fahsrelik in acn nukewa in polo acn sac. 50 Tusruktu mwet Jew elos purakak nunak lun mwet kol in siti sac, oayapa mutan kacto sin mwet pegan su wi pac alu nu sin God uh. Elos mutawauk in kalyael Paul ac Barnabas, ac luselosla liki acn selos uh. 51 Na mwet sap uh osrokla kutkut ke nialos in akkalemye lah elos lain mwet in acn sac, na elos som nu Iconium. 52 Mwet lulalfongi in Antioch elos arulana sessesla ke engan ac ke Ngun Mutal.\n*13:1 Governor Herod: pa Herod Antipas, leum fin acn Galilee; liye Lk 3:1.


BIBLE MUTAL JOSHUA 4\nEot In Esmakin\n1 Tukun mwet Israel nukewa utyak tari nu finmes ah liki Infacl Jordan, LEUM GOD El fahk nu sel Joshua, 2 “Sulela mwet singoul luo, mwet se sin kais sie sruf, 3 ac sap elos in srukak kais sie eot liki infacl an yen mwet tol elos tu we, ac us welulos ac oakiya yen kowos ac mongla we ofong an.”\n4 Ouinge Joshua el pangonma mwet singoul luo liki inmasrlon mwet uh su el srisrngiya liki inmasrlon kais sie sruf, 5 ac fahk nu selos, “Fahsrot nu infulwen Infacl Jordan. Fahsr meet liki Tuptup in Wuleang lun LEUM GOD lowos, ac srukak kais sie eot nu finpisowos, fal nu ke pisen sruf lun Israel. 6 Lela tuh ma inge in mwe akul nu suwos nu ke pacl tulik nutuwos uh ac mau siyuk in pacl tok uh lah mea kalmen eot inge, 7 na kowos fah akkalemye nu selos lah kof ke Infacl Jordan tuh tui nwe ke Tuptup in Wuleang lun LEUM GOD utukyak liki infacl ah. Eot inge ac fah mwe asmakin nu sin mwet Israel ke ma inge nwe tok.”\n8 Na elos oru oana ke Joshua el sapkin nu selos. Elos srukak eot singoul luo liki infacl uh, fal nu ke pisen sruf lun Israel, oana ma LEUM GOD El sapkin nu sel Joshua, ac elos us eot inge nwe ke acn elos mongla we, ac filiya we. 9 Ac Joshua el oayapa oakiya eot singoul luo ke infulwen Infacl Jordan, yen ma mwet tol su us Tuptup in Wuleang elos tuh tu we ah, ac eot inge oasr na we nu misenge. 10 Mwet tol inge tuh tu na infulwen Infacl Jordan nwe ke na ma nukewa ma LEUM GOD El sapkin nu sel Joshua tuh elan fahk nu sin mwet uh ac safla, oapana ke Moses el tuh sapkin nu sel Joshua.\nOuinge mwet uh fahsr sulaklak in sun finmes uh. 11 Ac tukun mwet nukewa utyak tari nu finmes, na mwet tol su us Tuptup in Wuleang lun LEUM GOD elos utyak ac sifil fahsr meet liki mwet uh. 12 Ac mukul ke sruf lal Reuben, ac sruf lal Gad, ac tafu sruf lal Manasseh, elos us mwe mweun ac fahsr meet liki mwet uh, oana ke Moses el tuh sapkin nu selos. 13 Apkuran in tausin angngaul pisen mwet su akola nu ke mweun pa utyak ye mutun LEUM GOD nu yen tupasrpasr sisken acn Jericho. 14 LEUM GOD El akfulatyal Joshua ke mwenmen ma el sang Joshua el oru ye mutun mwet Israel nukewa in len sac, ac mwet Israel nukewa elos oayapa akfulatyal Joshua ke lusen moul lal nufon, oana ke elos tuh akfulatyal Moses in pacl lal ah.\n15 Na LEUM GOD El fahk nu sel Joshua, 16 “Fahkang nu sin mwet tol su us Tuptup in Wuleang tuh elos in utyak liki Infacl Jordan.” 17 Na Joshua el oru oana. 18 Ouinge ke pacl se mwet tol elos tufahna sroak liki infacl ah nu finmes ah, na kof ke infacl ah sifilpa soror ac sronoti oana meet ah.\n19 Mwet uh elos tuh fahsr sasla Infacl Jordan ke len aksingoul in malem se meet,* malem se meet: malem se meet lun mwet Israel pangpang Abib, pa infulwen March nu ke infulwen April. ac elos tulokunak lohm nuknuk selos in acn Gilgal, kutulap in Jericho. 20 Na eot singoul luo ma elos tuh us liki Infacl Jordan, Joshua el oakiya in acn Gilgal. 21 Ac el fahk nu sin mwet Israel, “In pacl fahsru, tulik nutuwos fin siyuk suwos lah mea kalmen eot inge, 22 na kowos fah srumun nu selos, ke pacl se mwet Israel tuh fahsr sasla Infacl Jordan elos fahsr ke acn pao. 23 Fahkang nu selos lah LEUM GOD lowos el tuh akpaoyela Infacl Jordan nwe ke na kut nukewa fahsr sasla infacl ah, oana El tuh oru nu sin mwet matu lasr meet ah ke El akpaoyela Meoa Srusra. 24 El tuh oru ma inge tuh mwet in faclu nufon elos in etu ke ku lulap lun LEUM GOD, ac tuh kowos fah etu in akfulatye ac sunakin LEUM GOD lowos ma pahtpat.”\n*4:19 malem se meet: malem se meet lun mwet Israel pangpang Abib, pa infulwen March nu ke infulwen April.


Sie Chronicle 18 - BIBLE MUTAL\nSie Chronicle 18\n1In kutu pacl tok, Tokosra David el sifilpa mweuni mwet Philistia ac kutangulosla. El eisla selos siti Gath wi inkul ma oan raunela.\n2El oayapa kutangla mwet Moab, ac elos mutawauk in orekma nu sel ac sang takma nu sel.\n3Toko, David el mweun lainul Hadadezer, tokosra lun Zobah in Syria. El mweunul apkuran nu in acn Hamath, mweyen Hadadezer el srike elan eisla acn we, su oan tafunyen lucng ke Infacl Euphrates.\n4David el sruokya sie tausin chariot, itkosr tausin mwet kasrusr fin horse, ac longoul tausin sin mwet mweun su fahsrna. El sruokya pisen horse fal nu ke chariot siofok, ac horse nukewa saya el kunausla nialos.\n5Ke mwet Syria in acn Damascus elos supwala un mwet mweun in kasrel Tokosra Hadadezer, David el mweunelos ac uniya mwet longoul luo tausin.\n6Na David el oakiya nien muta lun mwet mweun lal fin acn Syria ac Damascus, ac mwet in facl inge mutawauk in orekma nu sel David, ac sang takma nu sel. LEUM GOD El oru tuh David elan eis kutangla in acn nukewa.\n7David el eisla mwe loang gold liki poun mwet mweun fulat lal Hadadezer, ac el us ma inge nu Jerusalem.\n8El oayapa eisla ma puspis ma orekla ke osra bronze liki acn Tibhath ac Kun, su siti lal Hadadezer. (Tok Solomon el orekmakin bronze inge in orala sie nien kof lulap, oayapa sru ac kufwen mwe orekma lun Tempul.)\n9Tokosra Toi lun Hamath el lohng lah David el kutangla mwet mweun nukewa lal Hadadezer.\n10Ouinge el supwalla Joram, wen natul, in paingul Tokosra David ac kaksakunul ke kutangla lal facl Hadadezer, su Toi el tuh lain pacl puspis. Joram el us mwe lung nu sel David ma orekla ke gold, silver ac osra bronze.\n11David el srela ma inge tuh in orekmakinyuk ke pacl in alu mukena, weang pac gold ac silver ma el tuh sruokya liki mutunfacl el kutangla inge: Edom, Moab, Ammon, Philistia, ac Amalek.\n12Abishai, su nina kial pa Zeruiah, el kutangla mwet Edom ke sie mweun in Infahlfal Sohl, ac el uniya mwet singoul oalkosr tausin.\n13El oakiya un mwet mweun lal fin acn Edom nufon, ac mwet we elos mutawauk in orekma nu sel Tokosra David. LEUM GOD El oru tuh David elan eis kutangla in acn nukewa.\n14David el leum fin acn Israel nufon, ac el arulana karinganang tuh ma orek nu sin mwet lal in fahsr fal ac suwohs pacl nukewa.\n15Joab, tamulel lal Abishai, pa captain lun un mwet mweun. Jehoshaphat, wen natul Ahilud, pa karinganang ma simla.\n16Zadok wen natul Ahitub, ac Ahimelech wen natul Abiathar, elos mwet tol. Seraiah el mwet sim inkul lun tokosra.\n17Benaiah wen natul Jehoiada, pa kol mwet mweun karinginyal tokosra. Wen natul Tokosra David elos muta ke wal fulat inmasrlon mwet pwapa fulat lal.\n< Sie Chronicle 17\nSie Chronicle 19 >


Sie Samuel 12 - BIBLE MUTAL\nSie Samuel 12\n1Samuel el fahk nu sin mwet Israel, “Nga oru tari ma kowos siyuk sik nga in oru. Nga sot nu suwos sie tokosra in leum fowos,\n2ac inge el pa ac kol kowos. Funu nga, nga matuoh ac fiaya, ac wen nutik eltal muta yuruwos. Nga tuh mwet kol lowos ke nga fusr ah me nwe misenge.\n3Ac inge, nga pa inge. Fin oasr kutena ma nga oru sufal nu suwos, kowos in tukakinyu inge ye mutun LEUM GOD ac ye mutun tokosra se inge su El sulela. Ya oasr pacl nga eisla cow ku donkey nutin sie suwos? Ya oasr pacl nga kutasrik ku akkeokye sie suwos? Ya oasr pacl nga tia oru nununku suwohs ke sripen sie mwet el moli nu sik? Fin oasr mwetik ke sie sin lumah inge, nga ac akfalye nu suwos.”\n4Na mwet uh elos topuk ac fahk, “Mo, kom tiana kiapwekut ku akkeokye kut. Wanginna ma kom eisla sin sie sesr.”\n5Ac Samuel el fahk nu selos, “LEUM GOD ac tokosra se su El sulela inge elos mwet loh kac misenge lah wangin ma nga sufalla kac.” Ac elos fahk, “Pwaye, LEUM GOD pa orek loh kacsr uh.”\n6Samuel el sifil tafwela ac fahk, “LEUM GOD pa tuh sulella Moses ac Aaron, ac El pa use mwet matu lowos liki facl Egypt.\n7Inge kowos tu na acn kowos tu we an, ac nga ac fah fahkkowosyak ye mutun LEUM GOD, ac akesmakinye kowos ke orekma ku su LEUM GOD El oru in molikowosla ac oayapa mwet matu lowos.\n8Ke Jacob ac sou lal tuh som muta in acn Egypt, mwet Egypt elos tuh akkeokyalos, na mwet matu lowos elos pang nu sin LEUM GOD tuh Elan kasrelos. Na God El supwalla Moses ac Aaron, su usalosme liki facl Egypt ac sang tuh elos in muta in facl se inge.\n9Tuh pa mwet uh mulkunulla LEUM GOD lalos. Ke ma inge El fuhlela tuh mwet Philistia, ac tokosra lun facl Moab, ac Sisera su mwet kol lun un mwet mweun lun siti Hazor, elos in mweun lain mwet matu lowos ac kutangulosla.\n10Na elos pang nu sin LEUM GOD ac fahk, ‘Kut orekma koluk, mweyen kut forla liki kom, LEUM GOD, ac alu nu ke ma sruloala lal Baal ac Astarte. Molikutla liki mwet lokoalok lasr, ac kut fah alu nu sum.’\n11Na LEUM GOD El supwalma Gideon, Barak, Jephthah, ac nga, Samuel. Kais sie sesr tuh molikowosla liki mwet lokoalok lowos, ac kowos moul in misla.\n12Na ke kowos liye tuh Tokosra Nahash lun mwet Ammon el apkuran in mweuni kowos, kowos tuku fahk nu sik, ‘Kut lungse sie tokosra in leum facsr.’ Ke kowos oru ouinge kowos pilesralla LEUM GOD, su tokosra na pwaye lowos.\n13“Pa inge tokosra se su kowos sulela. Kowos tuh siyuk kac, ac inge LEUM GOD El eisalot nu suwos.\n14Ma nukewa ac fah fahsr wona kowos fin akfulatye LEUM GOD lowos, ac kulansupal, porongal, ac akos ma sap lal, oayapa kowos ac tokosra lowos fin fahsr tukun God.\n15A kowos fin tia porongo LEUM GOD, ac tia akos ma sap lal, El ac fah lain kowos ac tokosra lowos an.\n16Ke ma inge, kowos tu yen kowos tu we an, ac liye ma sakirik se su LEUM GOD El ac oru inge.\n17Pacl in wangin af pa inge, pwaye? Liye, nga ac fah pre, ac LEUM GOD El ac fah supwama pulahl ac af. Ke ac sikyak ma inge, na kowos fah akilen lah kowos orala sie ma koluk lulap lain LEUM GOD ke kowos tuh siyuk sel ke sie tokosra.”\n18Na Samuel el pre, ac in len sac LEUM GOD El supweya pulahl ac af. Na mwet nukewa elos sangeng sin LEUM GOD ac sel Samuel,\n19ac elos fahk nu sel Samuel, “Nunak munas, pre nu sin LEUM GOD lom kacsr, tuh kut in tia misa. Inge kalem sesr lah sayen ma koluk puspis pac lasr, kut oayapa oru ma koluk se inge ke kut siyuk tuh in oasr sie tokosra lasr.”\n20Ac Samuel el fahk nu sin mwet uh, “Nimet kowos sangeng kowos finne oru ma koluk yohk se inge. Kowos in tia forla liki LEUM GOD, a kowos in kulansupal ke insiowos kewa.\n21Nik kowos fahsr tukun god lusrongten. Elos tia ku in kasrekowos, ku molikowosla, mweyen elos tia ma pwaye.\n22LEUM GOD El orala tari sie wulela mutal, ac El fah tia siskowosla, mweyen El sulela tari tuh El ac fah oru tuh kowos in sie mutunfacl nu sel sifacna.\n23A funu keik, LEUM GOD Elan tia lela tuh nga in oru ma koluk lainul ke nga ac tia sifil pre keiwos. Nga fah luti kowos ma wo ac ma suwohs kowos in oru.\n24Kowos in akos LEUM GOD ac oaru in kulansupal ke insiowos nufon. Esam orekma yohk nukewa El oru nu suwos.\n25A kowos fin sifilpa oru ma koluk, na kowos oayapa tokosra lowos an ac fah kunausyukla.”\n< Sie Samuel 11\nSie Samuel 13 >


Sie ma Usrnguck - Neil L. Andersen\nSie ma Usrnguck\nKowos fin tiac sie misineri pacl nuh kwewa ke sie badge in misineri fin kot lowos an, ingena pa pacl in sruhlwaclah sie ke heart lowos an—srolwaclah, oacna Paul el fahk ah, “tiac ke sroal, tuh ke Nguhn luhn God moul.”\nMoul in mahno luhn Jisus Kraist sesseslah ke ma usrnguck: sie ninac fuhsr, sie itu sasuc, lihpufacn uh sikyang nuh sin mwet liyacacng kosro uh, mwet kun kuh in liye, mwet ul uh fahsr, lihpufacn fin acn Gethsemane ac ke luhf sac, ac ma usrnguck yohk liki nuh kwewa—Moulyak wolacna Lal.\nKowos kuh atac se ke Mwet Sap singucul sie fin finohl sisken Galilee ah ke Leum sifil moulyak El tuhkuh nuh yohrohlos ac fahk, “Kowos som, ac luti muhtuhnfacl nuh kwewa, pacptaiseloslac ke inen Pahpah, ac ke Wen, ac ke Nguhn Muhtahl”?1 “Kowos in som nuh facluh nohfohn, ac fahkwack wosasuc nuh sin mwet nuh kwewa.”2\n“Muhtuhnfacl nuh kwewa”? “Facluh nohfohn”? “Mwet nuh kwewa”? Kuh in ohinge? Finne Jisus El ahkkweyaclos, elos nuhnkuh fin ma usrnguck uh ac weluhlos na pwacye in sruhmuhwaclihk wosasuc uh.3\nLuhlahlfongi kuh kuhtanglah suhmuhnguh, ac Peter el sruhkwack puhsrwacl, fahk:\n“Kowos nuh kwewa suc muhta Jerusalem, … porongo kahs luhk uh: …\n“Jisus luhn Nazareth, … [suc] kowos eis, ac ke paho koluk sruhpuhsrwack ac uniyac: …\n“Jisus … God se inge [tuh] moulyak, [ac] kuht nuh kwewa mwet lohoh kac.”4\nPuhs na pwacye ma ahkkahlwemyeyuck luhn nguhn ke lwen sac, ac nguhna 3,000 pacptaislac. Oacna ke Jisus El olwelah ah, akucl ac ma usrnguck uh ukwe luhlahlfongi kuh luhn mwet luhlahlfongi uh.\nKe Alu luhn Jisus Kraist fohlohkihnyuckyak nuh facluh yac 183 somlah ah, Leum El sapkihn un mwet tuhma lutlut srihsrihk se Lal in kalweni ma El fahk ke yac tausin se somlah ah, fahk lah puhsrwen sensenkackihn uh fah som nuh sin mwet nuh kwewa.5 Ke srihpen puhsra uh enenuh in som nuh facluh, ac acn nuh kwewa facluh.6\n“Mwet nuh kwewa”? “Facluh nohfohn”? “Lun acn nuh kwewa facluh”? Kuh in ohinge?\nMwet Lahngo El ahkkweye Mwet Luhlahlfongi Lal ke lwen-sahflah uh,7 tuh yac elos kuh in liye sahflahiyac ac fahsr luhn orekma usrnguck se inge? Sahp elos ac nuh nuhnkuh fin ma usrnguck inge kuh in weluhlos in fahkwelihk wosasuc uh.\nSifilpac na, luhlahlfongi kuh kuhtanglah suhmuhnguh, ac tausin sin mwet uh pacptaislac. Fin acn England, Elder Wilford Woodruff el sokwack mura na fohn se tuhpan ai lal ah. Nguhn luhn Leum puhtati nuh faclos, ac el pacptaiselah mwet luti 45 ac mempucr siofok kuhtuh ke mahlwem se emet lal ke imac Benbow ah.8\nOacpacna nuh ke lwen lasr uh. Ke Elder David A. Bednar ac nga misineri ke yac 40 somlah ah (ac nga kuh in fahk nuh suwos lah tiac kuht pa misineri mahtuh emet ke misineri fohlohk muhta ke siyah sruhsrah uh), oasr misineri 16,000. Kuht inge sun 65,000—puhs likina met ah. Oasr stek 562 met. Mihsenge oasr 3,000 puhs liki. Ke pacl sac, ward ac pracns lasr ah oasr ke muhtuhnfacl 59. Mihsenge oasr alu 189 ke muhtuhnfacl ac acn 224 fin facluh nohfohn. Kuht pa srihk ke nacmpuh, oacna Nephi e


Toeni Luhlahp: Ahkfokokoye Luhlahlfongi ac Fahkwack Luhlahlfongi - Sel Elder Robert D. Hales\nohktohpa 2013 | Toeni Luhlahp: Ahkfokokoye Luhlahlfongi ac Fahkwack Luhlahlfongi\nKuht arulacna enenuh toeni luhlahp uh! Nuh ke toeni se inge luhlahlfongi lasr ahkfokokoyeyuck ac ahkloalyeyuck.\nKuloh, Prestuhn Monson, ke luti ac srihkasrak lom ke ohiyacn kuhlwacnsap luhn Kraist ac pahng lom nuh kais sie sesr in ekihn misineri an. Kuht pruhe keim.\nKe pacl lasr uh, Mwet Lahngo Jisus Kraist El sramsram ke oracni luhn Mwet Luhlahlfongi ke toeni luhlahp Lal sifacna.1\nKuhtwena acn kuht oasr ke facluh se inge, kuhtwena ohiyac kuht eis ke toeni se inge, nga fahkwack lah kuht tuhkweni ke toeni Lal. Nga oacyacpac fahkwack lah kuht ac lohng kahs Lal (ke toeni se inge), mweyen El fahk lah tiacna siena mwet fin lohng Puhsrwacl sifacna kuh puhsren mwet kuhlwacnsap Lal, oacna sie.2\nToeni luhlahp uh oasr ke Alu pwacye luhn Jisus Kraist ke pacl nohfohn. Adam el oracni mwet nuh kwewa nahtuhl ac palye ke ma in tuhkuh. Moses el oracni tuhlihk nuhtin Israel ac lotwelos masap el eis. Mwet Lahngo El luti u pucspucs kwewana ke Acn Muhtahl ac Acn Macrike. Peter el oracni mwet luhlahlfongi fin acn Jerusalem. Toeni luhlahp se met ke lwen inge sikyak tukun mahlwem luo tukun Alu uh muhsahiyuckyak, ac toeni an kalweniyuck nuh mihsenge.\nToeni inge kolyuck sin Leum pacl nuh kwewa, kolyuck ke Nguhn Lal.3 Kuht tiac eis sifac kac. Ke lusen wik ac mahlwem, kwacna ke fong ke wacngihn mutullac, kuht sano nuh sin Leum. Ke lalo, pruhe, lutlut, ac motko, kuht etwaclah pweng El kena kuht in usot uh.\nSahp kuhtuh siyuck, “Efuh mokleyuck uh tiac tuhkuh fihsrwacsr ac sa?” Leum El lotwel Oliver Cowdery lah el enenuh in motko ke nuhnak lal, na siyuck sin Leum fin pwacye.4 Pweng ke toeni luhlahp uh tuhkuh nuh sesr tukun kuht pruhe in ahkolah, ke Nguhn Muhtahl.\nIp yohk se inge pwacye nuh sin mempucr nuh kwewa luhn Alu uh ke kuht ahkolah in mukwikwi ke ward, stek, ac toeni luhlahp uh. Kuht motko ke nuhnak lasr ma kuht enenuh ac kena sin Pahpah Lucng, ac kuht pruhe in kahlwem ac orekmakihn ma lutiyuck kuht. Ke pacl in toeni luhlahp tuhkuh, kuht kihsackuhnlah mukwikwi sahyac, ac srwelah ma ke facluh se inge nuh sahyac ac suk ke ma wo liki ke facluh.5 Na kuht oracni sucu lasr in lohng kahs luhn Leum, oacna mwet lal Tohkohsrah Benjamin oruh.6\nTuhlihk ac mwet fuhsr uh luhngse in wi. Kuht oruh tahfonglac yohk se kuht fin nuhnkuh toeni luhlahp inge upac kwaclos in kahlwem ke nuhnak ac nguhn. Nuh sin mempucr fuhsr ke Alu uh, nga olwelah lah kowos fin lohng, kowos ac puhla Nguhn oasr yuruwos. Leum El ac fahk nuh suwos ma El kena kowos in oruh ke moul lowos.\nKe toeni luhlahp uh kuht eis kahs luhn Leum ma ma nuh sesr na. Sie mempucr fahkwack: “Ke nga lohng sramsram lom, nga lut. … Sramsram lom pa fwackyuck sifacna ma tuhkuh sin Leum nuh ke sucu luhk. Wacngihn pacl sahyac nga puhla Nguhn ohinge ke moul luhk sahyacn minit ingacn ke Nguhn Muhtahl sramsram nuh sihk sifacna.”\nSie pac sahyac fahk, “Wacngihn pacl met ah nga puhla yohk oacna sramsram utuckuh nuh sihk.”\nMa inge kuh in sikyak ke srihpen Nguhn Muhtahl us kahs luhn Leum nuh ke insiyacsr ke ohiyac kuht kuh in kahlwem kac.7 Ke nga sihmihs mwe kahsruh ke toeni luhlahp, nga tiac sihmihs pacl nuh kwewa ma sruhmuhnyuck sin mwet in sramsram; nga sihmihs kolyuck sin Nguhn nga eis uh.\nMa fwackyuck uh tiac yohk likina ma kuht lohng ac ma kuht puhla.8 Pa oruh kuht srihke in wi toeni luhlahp ke acn se ma puhsra srihsrihk luhn Nguhn kuh in lohngyuck, puhlweyuck, ac kahlwemkihnyuck.\nKuht arulacna enenuh toeni luhlahp uh! Nuh ke toeni se inge luhlahlfongi lasr ahkfokokoyeyuck ac ahkloalyeyuck. Ac ke kuht eklac, kuht ahkfokokoye sie sin sie in tu kuh ke ma upac luhn pacl sahflah se inge.9\nKe pacl inge, Alu uh tiac arlac wi ahkkolukyeyuck ac lwesrihkiyuck oacna ke pacl luhn Mwet Luhlahlfongi met ah. Ac tiac sifil ohinge pacl nuh kwewa. Mwet luhn facluh som liki nguhn luhn Leum ke ohiyac sa likina met ah. Setuhn el orekmakihn kuh ac mwe sruhf fin facluh. Kuht liye, lohng, riti, lutlut, ac akacsruhi kahs luhn mwet pahluh in ahkolah ac karihngihnyuck. Srihkasrak se, “Sucu: Sie Mwe Fahkwack nuh fin Facluh” kuht eis met liki ma upac sucu lasr uh sun uh. “Kraist Suc Moul: Fahkwack Ke Luhlahlfongi Luhn Mwet Sap” ahkolah met liki kuht enenuh fahkwack se inge yohk.\nSahp kuht tiac etuh srihpac nohfohn efuh mwet pahluh ac mwet sramsram nuh sesr ke toeni uh sramsram ke kuhtwena sifac ke toeni luhlahp uh, tuhsruhktuh Leum El oruh. Prestuhn Harold B. Lee el luti: “Karihngihnyuck muhkwena oasr yurin mempucr ke alu se inge pa … in ukwe kahs ac masap Leum El sang nuh sin mwet pahluh Lal. Oasr kuhtuh ma ac enenuh mongfihsracsr ac luhlahlfongi. Sahp kowos ac sruhnga ma tuhkuh sin general authority luhn Alu uh. Sahp ac lain ohiyac lowos [sifacna] an. Sahp ac lain ohiyac lowos yurin mwet uh. Sahp ac ekuhllah ohiyowos yurin mwet sisken kowos an. Tuhsruhktuh kowos fin lohng ma inge, oacna fin Leum Sifacna El fahkwack, ke mongfihsrwacsr ac luhlahlfongi, olwelah pa motonwac luhn hell tiac kuh in kuhtang kowoslac; … ac Leum God El ac eslah kuh luhn lohsr ye motowos, ac oruh inkuhsrao in rarrar ke ma wo lowos ac wolacna lal’ (liyeD&C 21:6).”10\nPrestuhn Lee el etuh fuhkah ma kuht ac sun ke lwen lasr uh? El etuh ke srihpen el pa mwet pahluh, liyactwen, ac mwet eis fahkyuck se. Ac kuht fin lohng ac ahkos mwet pahluh mihsenge uh, wi pac mwet suc sramsram ke toeni luhlahp inge, kuht ac ahkfokokoyeyuck ac karihngihnyuck.\nMwe insewowo wo emet ke toeni luhlahp uh tuhkuh nuh sesr tukun toeni uh tari. Esam akucl ma sihmlac pacl pucspucs ke ma suhmuhslah: kuht fahsrweni in lohng kahs luhn Leum, ac kuht fohlohk nuh lohm ah in moulkihn.\nTukun Tohkohsrah Benjamin el luti mwet lal, el fuhlwelah mwet uh, ac elos nohfohn fohlohk, oracni ke sucu lalos, lun lohm selos.11 Ke lwen se ingacn, Tohkohsrah Limhi el oruh oacna.12 Tukun el luti ac kahsruh mwet ke tempuhl fin acn Bountiful, Mwet Lahngo El kaifwe mwet uh in som nuh lohm selos ac motko ke ma El tuhfahna fahk, na siyuck Pahpah, ke Inel, in kahsrwelos in kahlwem ke mwe luti Lal, ac ahkolah nuhnak lalos nuh ke lwen se tohkoh tuh El ac sulpac fohlohk nuh yohrohlos.13\nKuht insese nuh ke mwe suli luhn Mwet lahngo ke kuht motko ac pruhe in kahlwem ke ma kuht lutiyuck ac na som ac oruh ma luhngse Lal. Esam kahs lal Prestuhn Spencer W. Kimball: “Nga sulaclah tari ke nuhnak luhk ke nga fohlohk nuh lohm ah ke toeni [luhlahp] se inge … oasr ma pucspucs ke moul luhk ma nga kuh in ahkwoye. Nga oraclah tahk soko ke nuhnak luhk, na nga ac som orekma kac tukun kuht tari.”14 Prestuhn Monson el fahk: “Nga kaifwe kowos in riti sramsram an … ac motko pweng oasr kac an. Nga konwacack sifacna ke moul luhk tuh nga etwaclah yohk likina met ke sramsram mokleyuck inge tukun nga lutlut yohk kac.”15\nSahyacn suli kuhtlac in lutlutkihn ma suhmuhslah sifacna ac yurin sucu, Pahpah Lucng El kena kuht in lutlutkihn ac moulkihn pacl puhs ma kuht etwaclah ke toeni luhlahp uh. Nga fahkwack lah mwet suc sang luhlahlfongi lalos nuh sin Leum ac ukwe kolyuck se inge ke luhlahlfongi fah eis kuh yohk in ahkinsewowoyaclos sifacna ac sucu lalos nuh ke fihl tok uh.\nPahpah Lucng El oraclah inkacnek an. Ke toeni se inge, percent 97 luhn Alu kuh in lohng pweng se inge ke kahs lalos. Miliacn luhn mempucr 197 kuh in liye toeni se inge ke kahs 95. Tukun lwen luo kuh tolu pweng an fah oasri ke LDS.org ke kahs English, ac tukun wik se elos muhtwacack ac oasr ke kahs 52. Ingena kuht eis magazine luhn Alu uh tukun wik tolu ke toeni luhlahp uh. Wacngihnlac pacl kuht enenuh in soano mahlwem ekahsr in tuhkuh ke mail. Ke computer, phone, kuh electronic device sahyac, kuht kuh in riti, lohng, liye, ac akacsruhi mwe luti luhn mwet pahluh. Kuhtwena pacl, acn nuh kwewa, kuht kuh in ahkyohkye mwe etuh lasr, ahkfokokoye luhlahlfongi lasr, karihngihn sucu lasr, ac kohlohlos sef nuh lohm ah.\nPweng ke toeni luhlahp se inge ac fah ituckyang pac nuh ke mwe luti online luhn mwet fuhsr uh. Pahpah ninac, kowos kuh in liye sifacna mwe luti luhn mwet fuhsr ke LDS.org. Konwacack ma tuhlihk nuhtuwos an etwaclah, ac sulaclah in sifac in lutlut lowos sifacna, sramsram ke sucu, ekuh in toeni luhn sucu, kahsruh luhn sucu, ac kihsen siyuck in lohlngohk yurin kais sie tuhlihk nuhtuwos an ac sramsram ke ma kais sie selos enenuh lotwelah sifacna.\nNga kaifwe mempucr nuh kwewa in orekmakihn ma ke website luhn Alu uh ac mobile apps. Ma inge kalweniyuck in ahkwoyeyucklac in muh fihsrwacsr in orekmakihnyuck ac kahsruh moul lasr uh. Ke LDS.org kowos ac konwacack mwe kahsruh in kahsrwe kowos lutlut ke wosasuc, ahkfokokoye lohm ac sucu lowos, ac kuhlwacnsap ke pahng lowos an. Kowos oacyacpac kuh in konwacack mwet mahtuh an suc enenuh akwuck luhn tempuhl ac mwe kahsruh in ahkkweye kowos ke orekma luhn molwelah, wi pac akacsruhi wosasuc. Pahpah ac ninac kuh in ahkolah tuhlihk nahtuhlos nuh ke pacptais, pristut, misineri pacl nuh kwewa, ac tempuhl an. Elos kuh in kahsrwe kuht fahsr ke inkacnek suwohs ac oasrihksrihk ke akwuck luhn tempuhl ac wuhlweacng ac eis mwe insewowo luhn moul ma pahtpaht yurin God.\nKe toeni sahflah ke Eprel, ke miting luhlahp luhn pristut, nga sramsram ke pahpah tuhmuhk el srolwaclah petsac se ke sie solse ke mwe loang in lutiyuc ke nuknukyang ke mwe loang nohfohn luhn God ac karihngihnyuck ke nguhn oasr kac an.\nTukun toeni se inge tari, sie pahpah fahkwack nuh sin sucu lal ma el lotwelah. Mokleyuck, tuhlihk mukul fuhsr se nahtuhl Jason suk LDS.org in sifacna lohng pweng sac. Lwen ekahsr tohkoh ac el sikyang nuh ke ekuh in toeni luhn sucu in akacsruhi lesin an yurin tuhlihk mukul ac muhtwacn wiyacl an. El pa inge:\nPweng fihsrwacsr se ke toeni luhlahp, moklweyuck sin Leum, eisyuck sin sie tuhlihk, lutiyuck nuh sin sie sucu ke ohiyac la sifacna, ac kuh. Nga luhngse mwe loeyuck inniwac suwohswohs lal. Nga luhngse mwe loang ke luhlahlfongi lal in eslah mwe sruhf luhn Setuhn. Pa inge mwe insewowo luhn toeni luhlahp uh.\nTamuhlwel ac tahmtahel, nga fahkwack mwe loh sacohk luhk lah Leum Jisus Kraist El moul ac tu ke sifacn Alu se inge. Pa inge toeni luhlahp Lal. Nga olwelah nuh suwos ke Inel lah kowos fin pruhe ke kena pwacye in lohng puhsrwen Pahpah tomowos Inkuhsrao ke pweng luhn toeni luhlahp se inge, kowos fah konwacack lah El sramsram nuh suwos in kahsrwe kowos, in ahkfokokoye kowos, ac kol kowos nuh lohm ah in Weluhl we. Ke inen Jisus Kraist, amen.\nLiye Doctrine and Covenants 124:88; ahkuhtweyac wo ituckyang\nLiye Doctrine and Covenants 1:38.\nLiye Doctrine and Covenants 46:2.\nLiye Doctrine and Covenants 9:8.\nLiye Doctrine and Covenants 25:10.\nLiye Mosiah 2:5.\nLiye 2 Nephi 33:1.\nLiye Spencer W. Kimball, ke Conference Report, Tonga Area Conference 1976, 27.\nLiye Luke 22:31–32.\nLiye Mosiah 6:3.\nLiye Mosiah 8:4.\nLiye 3 Nephi 17:3.\nSpencer W. Kimball, “Spoken from Their Hearts,” Ensign, Nohfuhmpuh 1975, 111.\nThomas S. Monson, “God Be with You Till We Meet Again,” Ensign or Liahona, Nohfuhmpuh 2012, 110.


Sanri (11/1) Sifac: God El Tuhlahllah Peter - Word Of Knowledge | USA\nSifac: God El Tuhlahllah Peter\nMwe Read: Orekma 12:1-11\nPaing kowos nukewa ac kuloh kaksakin God Moul ke ma wolana kut srakna pulakin neke pacl se inge.\nMe read se inge sikyak tukun Herod (Agrippa I) el unilyac James, ma lel John. Fwak mu ke el lie tu inmasrlon mwet Jew elos insewowokin oiyac ma el oru nusel James, el sap pac in srouh Peter. Oinge srouh Peter ac filiyucki el in presin tupan in nununkeyuck. Ne oinge, mwet lulalfongi wiacl Peter elos tiac tui in pray nusin God kacl Peter.\nGod El oru orekma ku ac usrnguck lal in tuhlahllah Peter liki presin. Presin u finne raunyak ke mwet topang, ac finne sein uh sang kaprilyac Peter, tusruk ke ku lun God, ma inge taltallah lukwel. Me read se inge akkalemye la in fong se met liki ac nununkeyuck Peter, God El supalah lipufan se lal nu yorol Peter.\nSein kapriyen paol Peter putatlac, srungul osra ke presin u ikackla, mwet topang elos folosuwos in mutul lalos. Ma inge kewa sikyak ke sripen ku lun God. Oinge Peter el wi lipufan sac tifoki liki presin u oana ke sap lun lipufan sac nusel.\nLeum God El KU fin ma nukewa. Pus pacl ma kut nunku mu kut ku in sifana ke me munas ku ke ma upac sikyak nusesr. Me lutlut se inge luti kut in esam la, akasrui lun Un mwet lulalfongi in pray lasr nusin God, ac kasru elyah ac ma upac ma sikyak nusin mwet wiasr. Me akkeok u ac tiac srikeni a ac yokwelik. Kut in tiac munasla a kut in tukeni pray nusin God, in siyuk ke kasru Lal nusesr kewana ke moul in Ngun lasr ac moul in ikoac lasr.\nPrevPreviousSaturday (10/31) Sifac: God Ahksukohsohkye Sac\nNextMonday (11/2) Sifac: Kulo Nuh Sin GodNext


BIBLE MUTAL LUO CHRONICLE 21\n☰ LUO CHRONICLE 21 ◀ ▶\n1 Jehoshaphat el misa ac pukpuki inkulyuk lun mwet leum in Siti sel David, ac Jehoram wen natul, el aolulla in tokosra.\n(Luo Tokosra 8:17–24)\n2 Jehoram wen natul Jehoshaphat, tokosra lun Judah, oasr tamulel onkosr wial: Azariah, Jehiel, Zechariah, Azariahu, Michael, ac Shephatiah. 3 Papa tumalos ah sang nu selos lupa na yohk ke silver, gold, ac kutu pac ma saok. El oayapa sang tuh kais sie selos in leumi siti ma kuhlusyukyak in acn Judah. Tuh ke sripen Jehoram pa matu emeet, Jehoshaphat el sang in el pa aolul. 4 Ke Jehoram el ku na pwaye fin tokosrai sac, el sap in anwuki tamulel lal ah kewa, oayapa kutu mwet pwapa fulat lun Israel.\n5 Jehoram el tokosrala ke el yac tolngoul luo, ac el leum in Jerusalem ke lusen yac oalkosr. 6 El fahsr tukun ouiya koluk lal Tokosra Ahab ac tokosra pac saya lun Israel, mweyen el payuk sin sie sin acn natul Ahab. El orekma koluk lain LEUM GOD, 7 tusruktu LEUM GOD El tia lungse kunausla tokosra in sou lal David, mweyen El tuh orala wulela se nu sel David mu tulik natul pa ac tokosra nwe tok.+\n8 In pacl Jehoram el tokosra, acn Edom tuyak lain ac Judah, ac srengla lukelos ac srukak sie tokosra lalos sifacna.+ 9 Ouinge Jehoram ac captain lun mwet mweun lal ah elos kasrusr ke chariot ac som mweuni mwet Edom. Mwet mweun lun Edom raunelosla, tusruktu mwet Judah elos konoiak inkanek in kaingla ke fong. 10 In pacl sac me, mwet Edom tila muta ye ku lun mwet Judah. In pacl sacn pacna, siti Libnah tuyak pac lain acn Judah, mweyen Jehoram el pilesru LEUM GOD lun mwet matu lal. 11 El musai pac nien alu lun mwet pegan infulan eol in Judah, ac el kol mwet Judah ac mwet Jerusalem in oru ma koluk lain LEUM GOD.\n12 Mwet palu Elijah el supwala leta se nu sel Jehoram, ac pa inge ma simla loac: “LEUM GOD lal David, papa matu tomom, el lain kom mweyen kom tia fahsr ke ouiya lun Tokosra Jehoshaphat, papa tomom, ku Tokosra Asa, papa matu tomom. 13 A kom fahsr ke lumah lun tokosra Israel ac kolla mwet Judah ac mwet Jerusalem tuh elos in tia inse pwaye nu sin LEUM GOD, oana Ahab ac mwet kol tokol tuh kol mwet Israel in tia pwaye nu sin LEUM GOD. Kom oayapa uniya tamulel lom, sruhk elos wo liki kom. 14 Ke sripa inge, LEUM GOD El ac sang kalya upa nu sin mwet lom ac tulik nutum ac mutan kiom, ac El ac fah kunausla ma nukewa lowos. 15 Ac kom sifacna ac fah keok ke mas lun insiom, ac mas se inge ac fah yokyokelik ke len na len.”\n16 Kutu mwet Philistia ac mwet Arabia muta apkuran nu yen ma mwet Ethiopia muta we sisken meoa. LEUM GOD El oru tuh elos in som mweunel Jehoram. 17 Elos utyak nu in acn Judah, ac usla mwe kasrup nukewa inkul sin tokosra, wi mutan nukewa kial oayapa tulik mukul nukewa natul sayal Ahaziah, su fusr oemeet sin tulik natul uh.\n18 Na tukun ma inge nukewa, LEUM GOD El sang nu sin tokosra mas upa ke insial su el arulana keok kac. 19 Mas se lal inge yokyokelikna apkuran in yac luo, na el keoki nwe ke el misa. Mwet lal ah tiana tanak e in eoksra kacl, oana ke elos oru nu sin mwet matu lal meet ah.\n20 Jehoram el mutawauk in tokosra ke el yac tolngoul luo, ac el leum in Jerusalem ke yac oalkosr. Wanginna mwet asor ke el misa. Elos piknilya in Siti sel David, tusruktu tia ke inkulyuk lun mwet leum.\n+ 21:7 1 Tok 11:36 + 21:8 Gen 27:40


Friday (9/2) SIFAC: Kasru Enenuh Luhn Mwet Ngiac - Word Of Knowledge | USA\nSIFAC: Kasru Enenuh Luhn Mwet Ngiac\nMWE READ: Phillipi 2:1- 11\nLetter lal Paul nu sin mwet Philipi, kalweni in akkeye ac akacsmakinye mwet Christian nukewa. Nu selos in pal so ac nu sesr pa misenge. El srumun ke pusisal lun Christ, Leum Fulat Omeet se ma isusla nu sin mwet, moul in mwet inmasrlon mwet in pacl so, kulansupu mwet nukewa, tiac sulaclah lah suc. Wolana Lal, Pusisal, Muteng ahlukela pacna oru lun mwet u. Kut mwet uc siac enenu ku finsrak lasr kais sie ac tiac elyah sin mwet ngiac. Christ Jesus El tuku pusisacl, lahfukunulah ke Fulactlacna Lal in kasru mwet facluh, ac in Misa kena sripen El finsrak tu kut in moullac. El tuku pusisacl, moul ac kulansap ke pusisal ac oayapa misa ke oiya na pusisacl.\nSu inmasrlosr kuc in oru oiayac inge? Ku nga kom ku in lafukunla in kasrel el ngiac? Fukah tarilac lasr ke kut etu ke sramsram ke Christ? Ku nga kom SRUI kuh kut PILESRU?\nLeum God Papa Tumal sifacna… El akfulatyel! Kusrao ac Faluh epasr nu Sel ac Sang Kulo. Kut fin SRUI, kut folokin ke oiyacsr misenge. Lahfukuhnlah ma pilesr luhn faclu ac kisakinkutyang nu Sel ke Pusisal ac Luhngse Kawul oacna El oruh nuh sesr ac oacyapac in oru nu sin mwet nukewa ac in tiac nuhnkuh kacsr sifacna.\nPrevPreviousThursday (9/1) SIFAC: Muhsahi Sie Ohiyacn Moul Misla\nNextSaturday (9/3) SIFAC: Muhsahi Sie Un Mwet Wo ac SuwohsNext


Tiac Lwelah in Mokleyuck\nBroadcast ac Sramsram an\nAhkfuhlwact ke Christmas\nMiting Luhlahp luhn Rilif Sosaiti\nMiting Luhlahp luhn Muhtwacn Fuhsr uh\nAhkpah nuh ke Ohiyacn Kol Facluh\nOhiyac in Liye\nAtacn Player an\nSel Elaine S. Dalton\nPrestuhn Luhlahp luhn Muhtwacn Fuhsr\nTu na kuh. Tiac Mukwikwi. “Tu ke ma pwacye ac suwohswohs.” Tu oacna sie mwet lohoh. Kowos in sie ma wo nuh fin facluh. Tu ke acn muhtahl uh.\nOfong nga tu ke sie acn muhtahl ke nga tu inse ke ye muhtuhn mwet pahluh, mwet liyactwen, ac fahkwack uh ac tuhlihk muhtwacn fuhlwact nuhtin God. Sie pacl na wowo pa inge in oasr fin facluh ac in sie muhtwacn fuhsr. Kowos pa tuhlihk muhtwacn suleyucklac nuhtin Pahpah tuhmasr Inkuhsrao. Nga finsrak kowos in etuh ohiyowos ac kulohiyowos sin Pahpah tuhmasr Inkuhsrao. El luhngse kais sie suwos, ac nga oruh pac.\nFin tepuh ke ohfohs luhk ah, oasr pac atac ke sie ma srolwaclah bronze luhk ke sie muhtwacn fuhsr suc inel pa Kristina. Ma srolwaclah na pwacye ac fal kacl Kristina ah tu fin sie tak luhlahp fin acn Copenhagen, Denmark, tulac oruh elan ngwetlah fin kof uh lac nuh Zion. Sulaclah lal in welah Alu uh ac som liki lohm sel uh tiacna sulaclah fihsrwacsr se, ac kowos kuh in liye lah eng tuhyak uh ukuhl na upac laenuhl. El tu na kuh, oruh ma na upac se tuhsruhk sie ma el etuh muh pwacye. Usru lal uh fihliyac ma srolwaclah se inge we fin tak luhlahp sacn oacna sie mwe sang nuh sel Kristina, tuh sulaclah lal ke lwen sacn orwaclah ma yohk srihpac ma pahtpaht ke fihl pucspucs.\nNuh sihk, ma srolwaclah se kacl Kristina inge ahol kais sie suwos. Oacna Kristina, kowos sun sulaclah yohk srihpac pucspucs ac orwaclah sulaclah lwen nuh kwewa, kuhtuh sin sulaclah an upac, ma ingacn fah tiac orwaclah na pacl fahsruh lom uh tuhsruhk oacyacpac fuhfahsryucsr luhn usru lowos an. Kowos oacyacpac sun ma upac ke eng upac ke lainyuck, ma upac, pahtokyuck luhn mwet, ac ma in ahkfohkfohkye moul uh. Tuhsruhk kowos tu na kuh ac moulkihn wosasuc ke pacl puhlakihn ma upac pacl nuh kwewa inge ke u lasr uh. Oacna Kristina, kowos kolyuck sin Nguhn Muhtahl. Kowos orwaclah sulaclah pwacye uh. Kowos pwacyena ac kowos fuhlwact.\nWacngihn kahs in kahsruh yohk srihpac nga kuh in nuhnkuh sin sie Pahpah luhngse Inkuhsrao likina kaiyuck Lal nuh sin kais sie suwos in “tu … ke acn muhtahl, ac tiac mukwikwi.”1 El fahk: Tu na kuh. Tiac mukwikwi.2 “Tu ke ma pwacye ac suwohswohs.”3 Tu oacna sie mwet lohoh.4 Orwaclah sie ma yohk srihpac nuh facluh. Tu ke acn muhtahl uh. Na pweng luhk nuh sin kais sie suwos uh pa ma na fihsrwacsr se: Tiac lwelah in mokleyuck.\nMa se met, tiac lwelah in mokleyuck ke sulaclah ma pwacye. Ke lwen-sahflah inge, wacngihn sulaclah srihsrihk uh. Sulaclah kom orwaclah ingena uh yohk srihpac na pwacye. Sulaclah, kuh kuh in sulaclah, pa sie sin mwe sang yohk emet luhn God nuh sin tuhlihk Nahtuhl. Pa ip ke plwacn in engan ma kom ac nga sulaclah ac lain ke oasr luhn moul in nguhn lasr uh. Moulkihn moul lowos an ke sie inkacnek ma kowos kuh in lohng ac porongo Nguhn Muhtahl, ac El fah kahsrwe kowos orwaclah sulaclah pwacye uh. Pwacyena, El fah fahk nuh suwos nohfohn “ma kowos enenuh in oruh uh.”5\nWik ekahsr somlah ah, nga fohlohklac nuh ke high school mah se luhk ah ke pacl se emet ke yac uh. Nga muhtwacta nuh ke sie toeni luhn stek ma orek lun acn in toeni luhlahp se luhn lutlut ah. Ke nga fahsryak ke nien fahsr loeloes uh, sie un mwe acsmakihn muhtwacwacack in utyak nuh ke nuhnak luhk uh. Nga puhlakihn na pwacye ohiyac ma nga oruh ke nga wi oacna sie muhtwacn fuhsr ah—inse srihsrihk, tiac etuh keik sifacna, na arlac, kena upac in fal nuh kac. Nga utyak nuh lun acn toeni luhlahp sac. Sifilpac sie un mwe acsmakihn tuhkuh nuh insifuck. Nga etuh nohfohn ma nuh kwewa ke acn toeni luhlahp sacn. Ma se muhkwena ma eklac an pa—nga.\nLwen sacn nga eis pacl wowo luhk in tu fin acn emet an oacna nga oruh ke high school pacl puhkantwen oacna sie mwet kol ke tuhlihk lutlut an. Nga liye pac kuhtuh sin tuhlihk lutlut mah an ke un mwet ah—kuhtuh nga wi muhtwacta! Tuhsruhk pacl se inge, sahyacn in kol sie u, nga eis pacl wowo luhk—we ke acn toeni luhlahp luhn high school se luhk an—in “tu oacna sie mwet lohoh”6 ac fahkwack luhlahlfongi luhk ke Mwet Lahngo lasr, Jisus Kraist.\nMuhtwacn fuhsr, oruh in pwacye kuhpahsr lowos yurin mwet sahyac an in fah srwackna wo tukun yac angaul, kom ac fah tiac mwekihn. Wacngihn luhpan pahtokyuck luhn mwet, tiac wi, tiac eye ac tiac fal in ekuhllah masap lowos an. Mokleyuck lowos nuh sin mukul fuhsr uh fah kahsrwelos in suwohs na ke kuh luhn pristut lalos, ke olwelah ke tempuhl an, ac ke in kuhlwacnsap sie misineri. Ac suc etuh? Yac 40 nuh ingena, kowos kuh in finne sang sie selos in fahsryak yurum, we lun acn toeni luhlahp luhn high school lom an, ac kuloh ke kowos kahsrwelos na in suwohs in ahkfalye kunohkohn ke pristut lal in kuhlwacnsapuh sie misin suwohs. Ac suc etuh? Sahp kowos kuh in eis sie lwacta sin sie muhtwacn kiyacn sie mukul fuhsr, kuloh nuh suwos ke mokleyuck kowos oruh nuh sin mukul tuhmwacl an ac sucu lalos pacl fahsruh an, fohlohklac ne ke pacl in high school lowos ah. Sulaclah lowos an yohk srihpac. Sulaclah lowos ingena uh tiacna kahsruh kowos sifacna, tuhsruhk elos kahsruh pac mwet sahyac uh. Elos ma yohk srihpac ma pahtpaht. Tiac lwelah in mokleyuck!\nAhkluo, tiac lwelah in mokleyuck ke kena lom ac olwelah in suwohswohs na ac nwacsnwacs ke fahsrweni luhn mahno. Luhngkihn suwohswohs. Nwacsnwacs lowos sifacna pa sie sin kahsruh yohk lowos emet ke kuh uh. Ke kowos tuhkuh nuh facluh ah, utuckot mwe sang ke sie mahno. Monuwos pa sapkihnyuck ke nuhnak lowos ac sie mwe sang wolacna ma kowos ahkyohkye sulaclah lowos. Pa inge mwe sang ma Setuhn el lahfuh uh, ac pwacye el kol apkuhran in ma nuh kwewa ke acnwuck lal nuh ke monuwos. El kena kowos in wohtwoht, ahkkolukye, ac ahkngalye monum. Nuknuk suhfal, petsac koluk, moul fohkfohk, srihsrihng ac pat insroac, ono koluk, ac pahlah ke ma nuh kwewa uh pa kuhiyac nuh kwewa in eis mwe sang sacohk inge ac in orwaclah kuh nuh suwos in ahkyohkye sulaclah lowos an. Paul el siyuck, “Yac kowos tiac etuh lah kowos pa tempuhl luhn God, ac lah Nguhn luhn God oasr in kowos?”7\nMonuwos pa sie tempuhl. Efuh? Ke srihpen oasr kuh la in sruokyac tiac nguhna ma pahtpaht lowos an kwewa tuhsruhk oacyacpac nguhna ma pahtpaht luhn mwet sahyac suc fah tuhkuh nuh facluh oacna ip ke sucu ma pahtpaht lowos an. Elder Dallin H. Oaks el luti, “Kuh in orwaclah moul in mahno el [sie] kuh fuhlwactlacna8.”8 Kunohkohn lowos pa sie kunohkohn fuhlwactlacna. God El usot nuh suwos sie luhlahlfongi muhtahl! Kowos ahkolah in ninac pacl fahsruh uh ke fihl se fahsruh uh. Oruh kowos in sifacna nwacsnwacs ac suwohswohs, ac liyacacng ma ma sacohk emet ac yohk srihpac liki nuh kwewa uh—suwohswohs ac nwacsnwacs lowos an.9 Kahs in kahsruh lahlmwetmwet Lal nuh suwos sifacna, tuhlihk muhtwacn sollac Nahtuhl, pa in fahsr… inkacnek nwacsnwacs.”10\nNwacsnwacs pa ma yohk srihpac emet nuh tempuhl an. Na, ahktolu, tiac lwelah in mokleyuck in suwohswohs ke kowos orwaclah ac liyacacng olwelah muhtahl uh. Olwelah kowos orwaclah ke pacptais ah fah karihngihn kowos nuh ke inkacnek nwacsnwacs ac engan ke kowos ahksasucye olwelah ingacn kais sie wik ke ipeis kuhfa luhn Leum. Ke kowos liyacacng olwelah ke pacptais lowos an, kowos fah ngwetngwet siena, nuknuk siena, ac mukwikwi siena liki facluh. Liyacacng olwelah inge fah oruh kuh kowos in kolyuck sin Nguhn Muhtahl. Tu ke acn muhtahl uh, ac tiacna som fototo nuh ke kain acn ingacn kuh on, media, kuh wi ma ac oruh kowos in eslah wi luhn Nguhn Muhtahl uh.11 Ac ke kowos liyacacng olwelah lowos an, kowos fah suwohswohs ac ahkolah na in utyak nuh ke tempuhl muhtahl.\nSahflah, tiac lwelah in mokleyuck ke lwelah lowos ke Iwaclah luhn Mwet Lahngo. Iwaclah sac ma nuh suwos ac nuh sihk. El sie kuh in ahkfahsryelah ac molwelah. Kowos fin tiac puhla suwohswohs in tu ke acn muhtahl uh, tiac us ma koluk toasr paht liki lwen se. Ke moul in mano uh, kuht fah orwaclah tahfonglac uh. Etuh lah Mwet Lahngo El luhngse kowos yohk oruh El orwaclah kuh nuh suwos eklac ac in auliyak kowos fin orwaclah tahfonglac se. Setuhn el tiacna luhngse kom in nuhnkuh lah kom kuh in eklac.12 El fah srihke in oruh kom in nuhnkuh lah wacngihn finsrak. Ma kikiacp se pa ngacn. Kowos kuh in fohlohk. Kowos kuh in auliyak. Kowos kuh in nwacsnwacs ac muhtahl ke srihpen Iwaclah wacngihn sahflahiyac luhn Mwet Lahngo.\nIngena lwelah ngan ahksahfyelah ke soko sramsram wowo emet ke luhngse sruhmuhnyuck uh. Kowos ac kuh in siyuck, “Meac soko sramsram ke luhngse ac tuh oruh ke tu ke acn muhtahl uh?” Ma ingacn nuh kwewa ma ke in tu ke acn muhtahl uh. Pa inge soko sramsram ke sie muhtwacn fuhsr pahngpahng Rebekah.13\nOacna ke sramsram soko inge sruhmuhnyuck uh, Abraham el moli mwet kuhlwacnsap se lal in sokwack sie muhtwacn fuhsr suwohs in muhtwacn kiyacl Isaac nahtuhl ah. El enenuh in pa mwet se fal nuh ke sie olwelah ke pahyuck—suwohswohs ac nwacsnwacs ac fal. Na oruh Abraham el suhpwaclah mwet kuhlwacnsap se lal ke sie fuhfahsryucsr loeloes ac sensen nuh ke sie acn pahngpahng Haran. Srihpac se oruh el enenuh in som nuh we uh kahlwem—mukul muhtahl uh enenuh muhtwacn muhtahl uh in ahkkweyaclos. Ke mwet kuhlwacnsap sac sun city luhn acn lal Nahor, el tui ke sie luhf in kof in kihte kof nuh sin camel nahtuhl an ac el pruhe tuh elan kolyucklac nuh sin muhtwacn fuhsr pwacye sacn lah el kuh in akihlacnuhl ke kihtacl kof ac camel 10 nahtuhl an. Ingena, nga wi tari camel uh, ac pa inge ma nga etuh—camel uh nihm kof yohk na upac!\nKe Genesis kuht riti lah Rebekah el tiac som muhkwena nuh ke luhf in kof uh ac ut kof, tuhsruhk el “silahklahk,”14 kuh salka, in ahksahfyelah orekma inge. Mwet kuhlwacnsap sac tari na fihliyac lohlpo ac mwe yucn uh kacl Rebekah ac siyuck fin oasr infuckihl lun lohm sin pahpah tuhmwacl ah nuh sel in muhta we. Nga muh lah mwe yucn ingacn orekma! Ma suhmuhslah uh ritiyuck, “Muhtwacn fuhsr sac kahsruhsr nuh lohm sin ninac kiyacl ac sruhmuhn ma inge nuh kwewa nuh sel.”15 Kahmlah Rebekah el mwet na muhi se!\nMwet kuhlwacnsap sac fahk nuh sin sucu lal Rebekah ah srihpen fahsr loeloes se lal an, ac Rebekah el insese in muhtwacn kiyacl Isaac lac. Mwet kuhlwacnsap sac kena in som lwen se na tohkoh ah weluhl Rebekah, tuhsruhk sucu lal ah kena elan muhta yohrohlos sun lwen 10(singucul) ma. Na elos siyuck sel Rebekah ma el kena in oruh uh, ac top lal an fihsrwacsr “Nga fah som.”16 Yac top sacn oacpacna nuh ke top luhn mwet tausin suc topuk arlac kuh, “Nga fah som; nga fah oruh”17 ke mwet pahluh lasr, Prestuhn Thomas S. Monson, el ahkkahlwemye pacl wowo nuh sin mukul fuhsr ac muhtwacn fuhsr uh kuh in kuhlwacnsapuh misin uh ke sie matwac fuhsr?\nIngena suwohs ac sahflahiyacn sramsram ke luhngse soko inge: Rebekah el ahkolah ac nwacsnwacs in orwaclah ac liyacacng olwelah muhtahl uh ac in eklac sie muhtwacn olwelah kiyacl Isaac. El tiac enenuh in sano ac ahkoellah sifacna. Yohk srihpac nuh ke ai lal liki sucu lal an, ituckyang nuh sel sie mwe insewowo, ac kahs uh mokleyuck nuh sihk, tuh el olwelah lah el fah eklac “ninac kiyacn tausin sin miliacn.”18 Tuhsruhk ip wo se emet ke sramsram ke luhngse se inge pa ke Rebekah el tuhfahna liyaclwack Isaac ac Isaac el liyaclwack pacl se emet ah. Tiacna fahk ma inge ke Pwacpuhl uh, tuhsruhk nga nuhnkuh muh ma ingacn pa luhngse ke pacl se emet! Ke srihpen “suwohs luhngse suwohs ac kahlwem suk kahlwem.”19 Ke Isaac el som in ohsun nuh sin un mwet fahsr loeloes uh, Rebekah el “srolah liki kosro kacmel [ukwacl].”20 Na fahk muh, “Ac el luhngse el.”21 Pa inge acn se ma nga mongi ah!\nNuh sel kwewana Rebekah ac Kristina, tu ke acn muhtahl uh tiacna fihsrwacsr. In tu na kuh tiacna fihsrwacsr. Eng uh uk arlac upac, kof ke luhf uh toasr, ac som liki lohm selos ac moul mah lalos uh tiacna fihsrwacsr. Tuhsruhk elos orwaclah sulaclah pwacye uh. Elos kolyuck sin Nguhn Muhtahl. Elos nwacsnwacs, ac elos ahkoeloslac sifacna in orwaclah ac liyacacng olwelah muhtahl uh. Mwet Lahngo el ma ke tahk in sucu lal Rebekah ah. Kuh el etuh pacl sacn lah ma inge ac sikyak? Moh! Kuh sulaclah lowos ingena an yohk srihpac? Ahok!\nMuhtwacn fuhsr, pa inge pacl wowo lowos. Oasr fuhfahsryucsr na wowo se met liki kowos. Usru uh tuhpan na nwacsnwacs lowos, ahkostwen lowos, ac moul suwohswohs lowos uh. Nga luhlahlfongi na pwacye lah sie muhtwacn fuhsr suwohswohs, kolyuck sin Nguhn, kuh in ekuhllah facluh!\nNga fahkwack luhlahlfongi lah Mwet Lahngo El moul! El fah wi kowos. El fah kahsrwe kowos. “Lihpufacn Lal fah rauni kowoslac, in ahkkweyowos.”22 Ke inen Jisus Kraist, amen.\nMwe kahsruh an\n1. Liye Doctrine and Covenants 87:8.\n2. Liye Mosiah 5:15.\n3. Liye pohloh kahs luhn Muhtwacn Fuhsr, ke Young Women Personal Progress (booklet, 2009), 2.\n4. Liye Mosiah 18:9.\n5. Liye 2 Nephi 32:5.\n6. Liye Mosiah 18:9.\n7. 1 Met Korint 3:16.\n8. Dallin H. Oaks, “The Great Plan of Happiness,” Ensign, Nohfuhmpuh 1993, 74.\n9. Liye Moroni 9:9.\n10. LiyeDoctrine and Covenants 25:2.\n11. Liye 1 Met Korint 6:9; 1 Thessalonica 5:22; 2 Timothy 2:22; Doctrine and Covenants 9:13.\n12. Liye In Ahkkweye Mwet Fuhsr (booklet, 2011), 28–29.\n13. Liye Genesis 24.\n14. Genesis 24:20.\n15. Genesis 24:28.\n16. Genesis 24:58.\n17. Liye 1 Nephi 3:7.\n18. Genesis 24:60.\n19. LiyeDoctrine and Covenants 88:40.\n20. Genesis 24:64.\n21. Genesis 24:67.\n22. LiyeDoctrine and Covenants 84:88.\nKahs KosraeAmerican Sign Language (ASL)CebuanoDanskDeutschEnglishEspañolFiji HindiFosun ChuukFrançaisÍslenskaItalianoKahs KosraeKahs KosraeKiswahiliKreyòl AyisyenLatviešuLietuviųLingálaMagyarNederlandsNorskPortuguêsSuomiThin Nu Wa'abΕλληνικάМонголພາສາລາວ한국어中文日本語


BIBLE MUTAL LUO SAMUEL 16\n☰ LUO SAMUEL 16 ◀ ▶\nDavid Ac Ziba\n1 Ke David el fahsr sasla mangon tohktok uh, el sa na sonol Ziba, mwet kulansap lal Mephibosheth. Ziba el us donkey lukwa nwanala fintokoltal ke bread luofoko, tun in raisin siofok, ung in fokinsak siofok, ac sie pak orekla ke kulun kosro sessesla ke wain.+ 2 Tokosra David el siyuk sel, “Mea kom ac oru ke ma ingan uh?”\nZiba el fahk, “Leum luk, donkey inge ma kom ac sou lom an in kasrusr fac, na bread ac fokinsak inge ma mwet uh in kang, ac wain uh ma elos in nim ke elos ac totola yen mwesis.”\n3 Na tokosra el siyuk sel, “El aya Mephibosheth, wen se nutin natul Saul, leum lom?”\nAc Ziba el fahk, “El muta oasr Jerusalem, mweyen oasr lulalfongi lal mu inge mwet Israel elos ac folokonang nu sel tokosrai lal Saul, papa matu tumal.”+\n4 Tokosra el fahk nu sel Ziba, “Ma nukewa su ma lal Mephibosheth, inge ma lom.”\nAc Ziba el fahk, “Nga mwet kulansap lom, leum fulat luk, ac nga finsrak nga in akinsewowoye kom in pacl nukewa!”\nDavid Ac Shimei\n5 Ke Tokosra David el sun acn Bahurim, sie mwet in sou lal Saul, su inel Shimei wen natul Gera, el illa in osun nu sel. El selngawel David ke el fahsr. 6 Shimei el mutawauk tanglal David ac mwet pwapa lal ah, David el ne kuhlusyukla ke mwet lal ac mwet mweun karinginyal. 7 Shimei el selngawel ac fahk, “Tiok! Fahsrot! Kom mwet akmas! Kom mwet koluk! 8 Kom eisla tokosrai lal Saul, ac inge LEUM GOD El kai kom mweyen kom uniya mwet pukanten in sou lal Saul. LEUM GOD El sang tokosrai nu sel Absalom, wen nutum. Inge wanginla sripom, mweyen kom sie mwet akmas!”\n9 Abishai, su nina kial pa Zeruiah, el fahk nu sel tokosra, “Leum luk, efu kom ku lela kosro ngalngul soko ingan in selngawi kom? Lela ngan fahla pakela sifal!”\n10 Tokosra el fahk nu sel Abishai ac Joab, tamulel lal, “Wangin ma lomtal ke ma se inge. El fin selngawiyu mweyen LEUM GOD El sap elan oru, na su ku in siyuk lah efu ku el oru?” 11 Ac David el fahk nu sel Abishai ac mwet pwapa nukewa lal, “Wen nutik sifacna el srike elan uniyuwi, na efu kowos ku lut ke mwet Benjamin se inge? LEUM GOD El fahk tuh elan selnga, na pa lela elan oru. 12 Sahp LEUM GOD El ac liye keok luk, ac ase kutu mwe insewowo in sang aol kas in selnga lal uh.” 13 Ouinge David ac mwet lal elos sifil fahsr inkanek lalos. Shimei el ukwalos na fahsr, tuh el ut pe eol uh. El fahsr na selngawelos ac tanglalos ke eot ac fohk. 14 Tokosra ac mwet lal nukewa arulana totola ke elos sun Infacl Jordan, na elos mongla we.\nAbsalom El Muta Jerusalem\n15 Absalom ac mwet Israel nukewa ma welul elos utyak nu Jerusalem, ac Ahithophel el welulos. 16 Ke Hushai, kawuk se su David el lulalfongi, el osun nu sel Absalom, el wowoyak ac fahk, “In paht moul lal tokosra! In paht moul lal tokosra!”\n17 Na Absalom el siyuk sel, “Mea sis kom tila insese nu sel David, mwet kawuk lom? Efu ku kom tia welul?”\n18 Hushai el topuk, “Nga ac welul fuka? Nga ac wi na mwet se su suleyukla sin LEUM GOD ac sin mwet inge ac mwet Israel nukewa. Nga ac wi kom na. 19 Ku su win ngan orekma nu se, fin tia wen nutin leum luk uh? Inge, nga fah kulansupwekom oana nga tuh kulansupu papa tomom meet.”\n20 Na Absalom el forang nu sel Ahithophel ac siyuk sel, “Inge ke kut sun acn inge, mea kom nunku mu fal kut in oru?”\n21 Na Ahithophel el fahk, “Fahla orek kosro nu sin mutan kulansap kien papa tomom, su el tuh filiya in liyaung lohm sin tokosra. Na mwet Israel nukewa ac fah etu lah papa tomom el nunku keim oana sie mwet lokoalok lal, ac ma se inge ac fah arulana akkeye insien mwet su fahsr tukum inge.” 22 Ouinge elos tulokunak sie lohm nuknuk nu sel Absalom fin lohm sin tokosra. Na mwet nukewa liye na ke Absalom el utyak ac orek kosro nu sin mutan kulansap kien papa tumal ah.+\n23 Kas in kasru nukewa su tuku sel Ahithophel in len ingo, mwet uh insese nu kac oana in ma tuku sin God me. David ac Absalom eltal tukeni na fahsr kac.\n+ 16:1 2 Sam 9:9–10 + 16:3 2 Sam 19:25–27 + 16:22 2 Sam 12:11–12


Malachi 2 - BIBLE MUTAL\n1LEUM GOD Kulana El fahk nu sin mwet tol uh, “Ma sap se inge ma nu suwos:\n2Kowos enenu in sunakinyu ke ma kowos oru uh. Kowos fin tia porongo ma nga fahk, na nga ac selngawi kowos, ac nga fah oayapa selngawi mwe insewowo nu suwos. Aok, nga selngawi tari ma ingan mweyen kowos tiana arulana lohang nu ke sap luk.\n3Nga ac fah kai tulik nutuwos uh, ac ilya motowos ke fohkon kosro ma kowos kisakin — ac kowos fah utukla nu yen yol in fohkon kosro uh oan we.\n4Na kowos fah etu lah nga pa sapkin ma inge nu suwos, tuh wuleang luk nu sin mwet tol uh, aok mwet in sruf lal Levi, in oanna ku.\n5“In wuleang luk ah nga tuh wulela mu nga ac sang moul ac misla nu selos, ac pa ingan ma nga oru nu selos, tuh elos in akfulatyeyu. In len ingo elos tuh akfulatyeyu ac sangeng sik.\n6Elos tuh luti ma pwaye, ac tia ma sutuu. Elos tuh moul fal nu ke ma lungse luk. Elos sifacna oru ma suwohs, ac elos oayapa kasru mwet puspis saya in tui liki orekma koluk.\n7Ma kunen mwet tol uh in luti mwet uh in etu ma pwaye. Mwet uh enenu in som nu yorolos ac lutlut ke ma lungse luk, mweyen elos pa mwet in fahkak kas lun LEUM GOD Kulana.\n8“Tusruktu inge, kowos mwet tol uh srola tari liki inkanek pwaye. Luti lowos furokla mwet puspis in oru ma sutuu. Kowos kunausla wuleang su nga orala yuruwos ah.\n9Ke ma inge, pacl luk in oru tuh mwet Israel in kwase kowos, mweyen kowos tia akos lungse luk, ac ke kowos luti mwet luk uh kowos tia oru in oana sie nu sin mwet nukewa.”\n10Ya tia papa sefanna tumasr? Ya tia God sefanna pa orekutla nukewa uh? Na efu ku kut kunausla wulela lasr nu sin sie sin sie, ac srunga wuleang su God El orala yurin mwet matu lasr meet ah?\n11Mwet Judah elos kunausla wuleang lalos nu sin God, ac oru sie ma koluk lulap in Jerusalem ac in facl sac nufon. Elos aktaekyala Tempul su LEUM GOD El lungse. Mukul uh payuk sin mutan su alu nu sin god lun mutunfacl saya.\n12Lela LEUM GOD Elan lusla kutena mwet su oru ma inge liki sruf nukewa lun Israel, ac tiana sifil lela in oasr ip kunalos ke mwe sang su mutunfacl sesr us nu yurin LEUM GOD Kulana.\n13Pa inge sie pac ma kowos oru: kowos tung mwemelil ac nwakla loang lun LEUM GOD ke sroninmotowos, mweyen El tia sifilpa engan in eis mwe sang kowos us nu yorol.\n14Kowos siyuk lah efu ku El tia sifil engan in eis ma inge. Mweyen El etu lah kowos kunausla wulela lowos nu sin mutan kiowos su kowos payukyak se ke pacl kowos mwet fusr. El pa mutan tafweyom, ac kom kunausla wulela lom nu sel, kom ne orala wuleang lom ye mutun God lah kom ac fah pwaye nu sel.\n15Ya God El tia orala tuh komtal in mano sefanna ac ngun sefanna? Mea sripa lal ke El oru ouinge uh? El oru tuh in oasr tulik nutumtal su ac mwet na pwaye lun God. Ke ma inge, arulana karinganang tuh wangin sie suwos in kunausla wulela lal nu sin mutan kial.\n16LEUM GOD lun Israel El fahk, “Nga srunga payuk fahsrelik uh. Nga srunga ke pacl se sie suwos oru ouiya sulallal se inge nu sin mutan kial. Karinganang tuh kom in tia kunausla wulela lom nu sin mutan kiom, a kom in pwayena nu sel.”\n17Kowos aktotoyalla LEUM GOD ke sramsram lowos. A kowos siyuk, “Mea kut aktotoyal kac?” Ke kowos fahk mu, “LEUM GOD Kulana El nunku mwet orekma koluk nukewa elos wona, ac El insewowo kaclos.” Oayapa ke kowos siyuk, “Pia God se su nununku suwohs?”


Nehemiah 13 - BIBLE MUTAL\n1Ke pacl se Ma Sap lal Moses ritiyuk nu sin mwet uh, elos rit nwe sun acn se ma fahk mu wangin mwet Ammon ku mwet Moab fah filfilla in kupasryang nu sin mwet lun God nwe tok,\n2ke sripen mwet Ammon ac mwet Moab elos tuh tia sang mongo ac kof nu sin mwet Israel ke elos illa liki Egypt, a elos moli nu sel Balaam tuh elan selngawi mwet Israel. Tusruktu God lasr El furokla selnga sac nu ke sie mwe insewowo.\n3Ke mwet Israel elos lohng ma sap se inge ke ritiyukla, elos srela mwetsac nukewa liki inmasrlolos.\n4Mwet tol Eliashib, su ma kunal in liyaung infukil in filma lun Tempul, el tuh kawuk nu sel Tobiah ke pacl na loes.\n5Na el fuhlela Tobiah elan orekmakin sie infukil lulap su ma na nu ke karinginyen mwe sang ke wheat ac mwe keng ac kufwen orekma lun Tempul, oayapa mwe sang nu sin mwet tol, ac sie tafu singoul ke wheat, wain, ac oil in olive ma itukyang nu sin mwet Levi, mwet on lun Tempul, ac mwet karingin mutunpot lun Tempul.\n6Ke pacl ma inge orek uh, nga wangin Jerusalem, mweyen ke yac se aktolngoul luo ma Artaxerxes el tokosra lun Babylon, nga tuh folokla in akkalemye nu sel ma sikyak in Jerusalem. Tukun kutu len, nga siyuk sin tokosra\n7tuh nga in sifil folokla nu Jerusalem. Ke nga sun acn we nga tuh arulana lut ke nga konauk tuh Eliashib el fuhlela Tobiah elan orekmakin sie fukil in Tempul.\n8Nga kasrkusrak ac sisla ma nukewa lal Tobiah.\n9Nga sap tuh fukil inge in aknasnasyeyukla fal nu ke oakwuk lun alu lasr, ac kufwa nukewa lun Tempul ac mwe kisa wheat ac mwe keng in sifil folokyang nu loac.\n10Nga lohng pac lah mwet on lun Tempul ac mwet Levi saya elos som liki acn Jerusalem ac folokla nu ke ima lalos, mweyen mwet uh tia kitalos ke ma fal nu selos in moulkin.\n11Nga mulat nu sin mwet kol lah elos fuhlela in pilesreyuk Tempul uh. Ac nga folokonma mwet Levi ac mwet on nu in Tempul, ac sap elos in sifil oru orekma kunalos.\n12Na mwet Israel nukewa sifilpa mutawauk in use sie tafu singoul lalos ke wheat, wain, ac oil in olive nu infukil in filma in Tempul.\n13Nga sulela mwet inge in liyaung infukil in filma: Shelemiah su sie mwet tol, Zadok su sie mwet sasla ke Ma Sap, ac Pedaiah su sie mwet Levi. Hanan, wen natul Zaccur su wen natul Mattaniah, pa mwet kasru lalos. Nga etu lah nga ku in lulalfongi mwet inge in kitalik ma utukeni nu sin mwet orekma wialos ke inkanek suwohs.\n14O God luk, esam ma inge nukewa su nga oru nu ke Tempul lom, ac nu ke alu in lohm sum.\n15In pacl sac nga liye mwet in acn Judah elos fut grape in wain ke len Sabbath. Ac kutu mwet uh til wheat, wain, grape, fig, ac kutu ma saya nu fin donkey natulos, ac us utyak nu Jerusalem. Na nga fahkang elos in tia kukakin kutena ma ke len Sabbath.\n16Oasr pac kutu mwet Tyre tuku muta Jerusalem, ac elos use ik ac kain in ma nukewa nu in siti uh in kukakin nu sin mwet lasr ke len Sabbath.\n17Nga mulat nu sin mwet kol lun mwet Jew ac fahk nu selos, “Liye ma koluk kowos oru ingan! Kowos akkolukyela len Sabbath!\n18Pa inge sripa se oru God El kalyei mwet lowos meet ah, ac oru tuh in kunausyukla siti se inge. A kowos srakna oru tuh kasrkusrak lun God in yokelik nu fin Israel ke kowos aklusrongtenye len Sabbath.”\n19Ouinge nga sapkin tuh mutunpot in siti uh in kaul ke mutaweyen len Sabbath nukewa, ke tufahna ekela na kauli ac tia sifil ikakla nwe ke safla len Sabbath. Nga filiya kutu sin mwet luk in tu sisken mutunpot, in liye tuh in wangin ma utukyak nu in siti uh ke len Sabbath.\n20Oasr pacl se ku luo, mwet kuka ke kutena kain mwe kuka, elos sisla fong in Friday nufon se likin pot lun siti uh.\n21Nga fahk nu selos, “Wangin sripa kowos in muta ingan ac soano in lenelik. Kowos fin sifil oru, nga ac lain kowos ke ku luk.” Tukun pacl sac me elos tia sifil tuku ke len Sabbath.\n22Nga sapkin tuh mwet Levi in sifacna aknasnasyalos, ac som taran mutunpot, ac karingin tuh in akmutalyeyuk na len Sabbath. O God, esamyu pac ke ma se inge, ac moliyula ke sripen yokna lungkulang lom.\n23In pacl sac, nga konauk pac lah pus mukul Jew payuk nu sin mutan Ashdod, Ammon, ac Moab.\n24Tafu tulik natulos kaskaskin kas Ashdod ku kutu pac kas saya, ac nikin kas lasr uh.\n25Nga mulat nu selos, ac selngawelos, ac puokolos ac siki aunsifalos. Na nga oru tuh elos in fulahk Inen God tuh elos, ac tulik natulos, ac fah tia sifilpa apayuki yurin mwetsac.\n26Nga fahk nu selos, “Mutan sac pa pwanang koluk lal Tokosra Solomon. El fulat liki tokosra nukewa lun mutunfacl saya, ac God El lungse el ac oru tuh elan tokosra fin Israel nufon. Finne ouinge, a mutan sac uh akkolukyalla.\n27Ya kut ac ukwe srikasrak lowos ac seakos God lasr, ac payuk nu sin mutan sac?”\n28Joiada el wen natul Eliashib, Mwet Tol Fulat. Na sie sin wen natul Joiada el payuk sin acn natul Sanballat, sie mwet Beth Horon. Ouinge nga supwalla Joiada elan som liki Jerusalem.\n29O God, esam lah mwet inge elos akkolukye orekma fulat lun mwet tol, oayapa wulela ma kom tuh orala yurin mwet tol ac mwet Levi.\n30Nga aknasnasye mwet uh liki ma nukewa su tuku saya me, ac nga oakiya ma sap nu sin mwet tol ac mwet Levi, tuh kais sie selos in etu orekma kunalos.\n31Nga orala oakwuk nu ke etong ma ac orekmakinyuk nu ke mwe kisa firir in utuku ke pacl fal, oayapa tuh mwet uh in use fahko se meet ke wheat ac ke fokinsak. Esam ma inge nukewa, O God, ac akwoyeyu kac.